Anak Jati Sabah Pikat Hollywood

KUALA LUMPUR: Bukan sedikit rintangan ditempuhi pembikin filem muda, Putri Purnama Sugua dalam menyiapkan filem pendek berjudul Rumah Nda Bertanah, hampir dua tahun lalu.

Semangatnya luntur tatkala diduga tanpa henti, sehingga pada suatu peringkat, dia enggan meneruskan lagi penggambaran.

“Banyak dugaan saya dan pasukan produksi hadapi ketika hendak memulakan penggambaran. Kisah bermula dengan saya ditimpa kemalangan hingga kereta rosak teruk atau ‘total lost’. Saya juga perlu menjalani pembedahan kaki akibat kecelakaan itu.

“Sehari selepas pembedahan, saya keluar dari hospital dan menyambung kerja-kerja terbengkalai. Kemudian, penggambaran pula yang sepatutnya berlangsung lima hari terpaksa disingkatkan kepada tiga hari.

“Ini menyebabkan pengisian atau maksud yang ingin disampaikan dalam Rumah Nda Bertanah seolah-olah tidak sampai,” katanya kepada BH Online.

Putri berkata, pihaknya juga berdepan keadaan cuaca yang tidak menentu sepanjang penggambaran.

“Setiap kali ingin memulakan penggambaran, hujan tidak henti-henti. Apabila kami berhenti ‘shooting’, hujan berhenti pula.

“Seolah-olah tidak mengizinkan kami meneruskan kerja sehingga saya hampir menyerah kalah,” katanya yang melakukan penggambaran filem pendek itu di tanah kelahirannya di Sandakan, Sabah.

Hampir berputus asa, Putri bagaimanapun beroleh semangat apabila teman-teman sanggup ‘terbang’ dari Kuala Lumpur membantunya di lokasi. Serta-merta semangat Putri melonjak untuk menyiapkan naskhah berkenaan.

Biarpun tidak dapat menyampaikan apa yang dimahukan dalam filem itu, namun, Putri menganggap pengalaman dan detik jatuh bangun lebih berharga dan mematangkan mereka.

Kesabaran wanita berusia 28 tahun itu berbaloi apabila Rumah Nda Bertanah disenarai pendek untuk menerima Biasiswa Snow Leopard pada Festival Filem Asia Dunia Keenam anjuran Hollywood Foreign Press Association (HFPA).

HFPA adalah penganjur Anugerah Golden Globe yang mempertandingkan filem terbaik Hollywood dan seluruh dunia, setiap tahun. Festival Filem Asia Dunia Keenam berlangsung secara online selama lima hari mulai hari ini.

Naskhah sentuhan Putri bersaing dengan 11 karya lain dari seluruh dunia antaranya China, Lebanon, Kyrgyzstan, Nepal, Iran dan Armenia. HPFA akan menilai setiap penyertaan dan memilih karya terbaik yang bakal dianugerahkan Biasiswa Snow Leopard.

Terkejut dengan pencalonan itu, Putri yang juga graduan Fakulti Filem, Teater dan Animasi, Universiti Teknologi Mara (UiTM) memberitahu, pengarah dan penerbit, Haris Sulong yang menghantar pencalonan kepada penganjur.

“Beberapa minggu lalu, saya mendapat panggilan Haris memaklumkan dia menghantar Rumah Nda Bertanah untuk kategori filem pendek.

“Selain filem saya, Haris juga menghantar beberapa penyertaan lain. Pada mulanya, Haris tidak maklumkan kepada saya kerana tidak tahu sama ada filem itu terpilih ataupun tidak.

“Apabila filem saya disenarai pendek, barulah Haris beritahu saya,” katanya.

Putri pernah menghantar karya dihasilkannya menyertai Festival Filem Pendek Antarabangsa Calcutta, tahun lalu dan turut disenarai pendek.

“Bagaimanapun, kali ini, saya amat terkejut apabila nama disenaraikan dalam festival yang amat berprestij. Ini antara pengiktirafan yang sangat tinggi buat saya,” katanya yang pernah memenangi pelbagai biasiswa dan anugerah sebelum ini.

Berkongsi mengenai naskhah Rumah Nda Bertanah, Putri berkata, filem pendek itu berkisar kanak-kanak lelaki bernama Toteng lakonan Rahim Jimlali) berusia 11 tahun yang tidak mempunyai kerakyatan.

Suatu hari, Toteng yang bekerja di pusat pengumpulan sampah bersama ibunya, terjumpa sebuah buku lalu menunjukkan kepada kakaknya.

Bagaimanapun, persoalan yang dibangkitkan kakaknya menyebabkan Toteng yang buta huruf, berminat mengetahui isi kandungan buku berkenaan.

Sejak itu, setiap hari dia akan ‘mencuri’ wang 50 sen daripada ibunya supaya dia dapat menghadiri kelas dikendalikan seorang guru di tapak pelupusan sampah terbabit.

Putri berkata, naratif akhir kisah Rumah Nda Bertanah diilhamkan daripada kisah benar. Malah, Putri mengambil pelakon merangkumi anak-anak yang tiada status kewarganegaraan untuk menjadikan karyanya lebih realistik.

Bagaimanapun, ini bukan kali pertama Putri mengangkat kisah kanak-kanak yang tiada status kerakyatan. Putri pernah menghasilkan naskhah seperti Mimpi Untuk Terbang, Aku Mau Skola dan Jiwa Yang Ndak Kelihatan yang berkaitan kanak-kanak kurang bernasib baik.

“Saya membesar dan melihat bagaimana kesukaran dihadapi anak-anak yang tiada status ini. Mereka dinafikan hak untuk bersekolah, semata-mata kerana mereka tidak memiliki dokumen.

“Jadi, kebanyakan skrip yang saya tulis diilhamkan daripada situasi itu. Kisahnya lebih dekat dengan saya dan yakin impaknya lebih kuat.

“Saya tidak menggunakan watak profesional sebaliknya hanya menggunakan watak amatur saja dan tiada uji bakat dibuat,” katanya.

Putri berkata, kebanyakan filem yang dihasilkan lebih kepada kritikan sosial yang berkisar kehidupan dan impian kanak-kanak yang tercicir daripada pendidikan disebabkan status mereka.

“Mereka hanya menjadi mangsa dan saya tidak mahu ada pihak menuding jari pada kanak-kanak ini,” katanya.

Menurut Putri lagi, dia yakin kanak-kanak tidak berstatus itu masing-masing ada impian.

Baginya, dia bernasib baik kerana mempunyai dokumen pengenalan diri dan kerakyatan serta beruntung kerana dapat meneruskan cita-cita diimpikan.

“Kanak-kanak ini kalau diberi pilihan, betapa banyak sumbangan boleh mereka berikan kepada negara. Memang ramai yang bertanya kenapa saya hasilkan mengenai kanak-kanak ini.

“Setiap kali saya menghasilkan filem, saya akan meletakkan diri saya ke dalam jiwa kanak-kanak itu. Mereka juga tentunya ada impian mahu ke sekolah. Tetapi apabila melihat mereka terpaksa bekerja di pusat pembuangan sampah pada usia 7 hingga 8 tahun dengan pendapatan RM3 hingga RM5 sehari demi menyediakan makanan untuk keluarga, hati saya merasa amat tersentuh.

“Perasaan itulah yang saya garap menjadi isi kepada kebanyakan filem saya supaya mereka yang menonton boleh berdiskusi mengenainya,” katanya.

Filem pendek Rumah Nda Bertanah yang menerima geran daripada Pesta Filem Kita (PFK) 2019 bernilai RM9,000, pernah memenangi Anugerah Lakon Layar Terbaik dan Pengarah Terbaik dalam PFK 2019.

Filem pendek berdurasi 17 minit 48 saat ini meraih Anugerah Rekaan Produksi Terbaik pada Anugerah Filem Digital Malaysia 2019.

Putri juga terpilih menerima biasiswa Akademi Filem Asian pada 2017 yang melayakkannya mengikuti pengajian pendek filem selama tiga minggu di Busan, Korea. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Paus Pembunuh Muncul Di Perairan Sabah, Kenapa Spesies Orca Ini Memilih Semporna?

Tidak ramai tahu perairan negara ini, khususnya di Semporna, di pantai timur Sabah menjadi lokasi beberapa spesies paus atau mamalia marin untuk ‘bermain’.

Spesies itu bukan sesat atau tersalah navigasi, sebaliknya singgah ke perairan itu untuk ‘bermain’, mencari makanan atau mungkin berhijrah dari mana-mana lautan di seluruh dunia.

Kebanyakannya dikesan di perairan berhampiran Pulau Sipadan, di Laut Sulawesi. Terbaharu kehadiran paus pembunuh atau orca dilihat pada Januari lalu.

Paus Orca sering dilihat di perairan Pulau Sipadan, menarik perhatian pengunjung terutama penyelam dan sesiapa saja kebetulan terserempak ketika dalam perjalanan ke pulau itu.

Kehadiran spesies paus itu juga menyediakan data bernilai untuk kajian mamalia marin yang sedang dilaksanakan di kawasan berkenaan.

Penyelam skuba di Scuba Junkie, Semporna, Arapat Abdurahim, berkata kehadiran paus itu menggambarkan kepentingannya sebagai tempat tumpuan mamalia marin berkenaan.

Katanya, kehadiran terkini paus orca di perairan Sipadan dikesan bulan lalu membabitkan dua paus dewasa dan dua anak paus berenang ke arah utara pulau itu.

“Ternampak paus bukan sesuatu luar biasa di perairan Semporna. Kawasan ini dikenal pasti sebahagian lokasi tarikan di bahagian barat Laut Sulawesi oleh Pasukan Khas Kawasan Mamalia Marin Dilindungi, Kesatuan Antarabangsa Pemuliharaan Alam (IUCN).

“Kehadiran paus banyak dilihat di kawasan ini seperti dilaporkan di media, forum pelancongan dan alam semula jadi,” katanya.

Sehingga kini, sebanyak 21 spesies paus itu direkodkan di perairan daerah ini, kebanyakannya spesies laut dalam.

Tidak banyak diketahui atau difahami mengenai spesies mamalia marin setakat ini.

“Ini bermakna kehadiran mamalia marin di perairan Semporna adalah peluang unik pengkaji untuk mengetahui lebih lanjut mengenai spesies yang menjadi teka-teki, walaupun hanya untuk mengesahkan kehadirannya di sini.

“Bukan perkara luar biasa pengunjung melihat mamalia marin dalam perjalanan ke Pulau Sipadan atau di bahagian selatan Kapalai.

“Ikan lumba-lumba antara paling kerap kelihatan tetapi kadang kala kita juga boleh jumpa spesies yang jarang kelihatan seperti orca, paus kepala melon dan paus sperma.

“Ia pengalaman menakjubkan pengunjung yang ternampak kelibat paus itu di permukaan laut,” katanya.

Kehadiran spesies mamalia marin itu juga boleh menyumbang kepada badan penyelidikan melakukan kajian mengenai spesies jarang kelihatan.

Pada 2017 merekodkan kemunculan paus sperma kerdil, disahkan yang pertama dilihat di perairan Malaysia.

Beliau berkata, kekerapan laporan mengenai paus orca dan paus sperma dilihat di perairan Semporna, selain pemerhatian terhadap spesies mamalia marin bermigrasi melalui Laut Sulu dan Sulawesi menjadikan daerah ini lokasi terdekat saintis melakukan kajian.

Scuba Junkie SEAS adalah antara badan konservasi marin berpangkalan di Scuba Junkie’s Mabul Beach Resort, Semporna bekerjasama dengan penyelidik mengumpul maklumat berkaitan mamalia marin muncul di kawasan ini dan membuat pengenalan lebih tepat.

Badan itu menerima dana daripada Persatuan Mamalia Marin (SMM) bagi menjalankan kajian berkaitan paus, ikan lumba-lumba dan spesies porpoise di kawasan ini dengan kerjasama badan bukan kerajaan (NGO) lain.

Jawatankuasa Anugerah SMM, Dr Lindsay Porter, berkata kerjasama dengan Scuba Junkie SEAS membolehkan latihan diberikan kepada operator menyelam tempatan.

“Hasilnya kita menerima imej baik dan penerangan jelas apabila ada terjumpa paus itu. Ia dapat membantu dalam mendokumentasi spesies lain dengan lebih jelas.

“Sungguh mengujakan melihat spesies ini di kawasan Sipadan dan mempunyai komuniti penyelam bersemangat membantu kajian kita,” katanya.

Operator menyelam banyak membantu kajian dijalankan seperti membawa peralatan ke dasar laut bagi merakam bunyi mamalia marin untuk mengenal pasti spesies haiwan terbabit.

Kenal pasti hadir bermusim atau kitaran hidup

Dr Porter berkata, kebanyakan spesies itu ditemui di Semporna belum diketahui sama ada kehadiran itu bermusim atau memenuhi kitaran hidup, contohnya perlindungan untuk ibu dan anak paus.

“Kawasan ini sebagai sebahagian laluan ketika bermigrasi atau dalam perjalanan merentas lautan besar,” katanya.

Pengurus Konservasi Scuba Junkie SEAS, David McCann, berkata paus Orca sudah banyak kali kelihatan di perairan Sipadan, malah penyelam dari Scuba Junkie pernah ternampak paus jenis itu memakan ikan matahari pada tahun lalu.

Penyelam dan sesiapa saja ternampak kelibat paus itu tidak mengganggunya dan memastikan jarak selamat ketika mengambil gambar atau merakam aksi mamalia marin itu.

• Januari 2017 – Sekumpulan penyelam terserempak paus Orca, di Pulau Sipadan, didakwa laporan pertama ditemui di perairan itu.

• Januari 2021 – Laporan terbaru penemuan paus Orca di perairan Pulau Sipadan oleh sekumpulan penyelam

• Paus pembunuh atau Orca dilaporkan ditemui hampir setiap tahun di perairan Semporna, khususnya berhampiran Pulau Sipadan

• Komuniti nelayan di Semporna dikatakan sudah biasa terserempak ikan paus khususnya berhampiran Pulau Sipadan dan Kapalai

• Paus Orca ditemui, pada akhir dan awal tahun, kebanyakannya berenang secara berkumpulan

• Penyelam dan komuniti marin di Semporna pernah terserempak paus yu, paus sperma dan ikan lumba-lumba

• Sebanyak 21 spesies mamalia marin direkodkan mendarat di perairan Semporna. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: KKM Sahkan Dua Kematian Pertama COVID-19 Di Malaysia

Kementerian Kesihatan Malaysia dalam tweetnya sebentar tadi memaklumkan Malaysia mencatatkan dua kematian pertama membabitkan pesakit COVID-19.

Dua kes berkenaan merupakan kes ke-178 dan kes ke-358.

Kes ke-178 melibatkan lelaki warga Malaysia berumur 34 tahun yang pernah hadir ke perhimpunan tabligh di Sri Petaling baru-baru ini.

Beliau bergejala mulai 5 Mac dan dirawat di Hospital Permai.

TERKINI: Dua kematian #COVIDー19 iaitu kes ke-178 dan kes ke-358 dilaporkan di CPRC, hari ini, 17 Mac.

1. Kes ke-178 lelaki warga Malaysia berumur 34 thn yang pernah hadir perhimpunan tabligh di Sri Petaling.

Beliau bergejala mulai 5 Mac & dirawat di Hospital Permai

— KKMPutrajaya (@KKMPutrajaya) March 17, 2020

pada 12 Mac selepas positif COVID-19. Keadaan beliau merosot dan dimasukkan ke ICU. Beliau disah meninggal dunia hari ini.

2. Kes ke-358 lelaki warga tempatan 60thn mempunyai sejarah kronik. Mula bergejala pada 7 Mac dan dirawat Hosp. Umum Sarawak pd 14 Mac.


Kongsi Video Intim Dengan Rakan , Wanita Potong Kemaluan Kekasihnya Dengan Gunting Kebun

Seorang pekerja akauntan dijatuhkan hukuman penjara 13 tahun selepas didapati bersalah kerana memotong kemaluan kekasihnya dengan gunting kebun semasa melakukan hubungan intim (bondage sex).

Brenda Barattini, 28, didapati bersalah atas tuduhan cuba membunuh ahli muzik, Sergio Fernandez, 42, selepas perbicaraan di mahkamah di bandar Cordoba, Argentina.

Tertuduh juga mengaku dia merancang melakukan serangan itu pada 25 November 2017, namun menegaskan dia tidak berniat untuk membunuh Fernandez.

Ketika memberikan keterangan di mahkamah, Barattini merancang untuk menyerang Fernandez selepas mendapati mangsa berkongsi video dan gambar-gambar hubungan intim mereka kepada rakan-rakan, serta memperlakukannya seperti objek seks.

“Dia melanggar privasi saya, kehidupan saya dan karier saya.

Segalanya telah hancur,” katanya. Sementara itu, Fernandez berkata, Barattini menyerangnya selepas matanya diikat dengan kain.

“Selepas dia ikat mata saya dengan kain, dia menyuruh saya meneka di mana dia menyentuh saya.

Dia juga mahu mengikat saya tetapi saya tidak benarkan.

“Tiba-tiba saya rasa tak sedap hati, dia cuba membunuh saya,” katanya.

Pada awalnya, Barattini mendakwa dia hanya bertindak mempertahankandirinya dari serangan seksual selepas diperdaya oleh Sergio dan membenarkan lelaki itu masuk ke rumahnya, sebelum mengubah kisahnya.

Mangsa diselamatkan oleh jiran-jiran yang terdengar jeritannya lalu segera menghubungi polis.

Hampir 90 peratus daripada kemaluannya dipotong bersama dengan testikel.

Akibatnya, Sergio berada dalam keadaan koma selama lapan hari dan kehidupannya kini sudah berbeza dari lelaki normal.

Malah dia kini mudah panik dan sukar tidur (insomnia) kerana bimbang ada wanita yang mahu membunuhnya sekiranya dia melakukan hubungan intim.

Barattini dijangka akan membuat rayuan di terhadap keputusan itu.


Suryady Mahu Jalan-Jalan Utama Di Tawau Dinaiktaraf Elak Kesesakan Waktu Puncak

TAWAU: Kerajaan perlu menaiktaraf jalan-jalan utama di Perbandaran Tawau bagi mengurangkan kesesakan lalu lintas yang semakin meruncing ketika masa-masa puncak.

Cadangan itu bakal disuarakan oleh Adun N.71 Tanjung Batu, YB Andi Muhammad Suryady bin Bandy di persidangan Dewan Undangan Negeri yang akan berlangsung pada julai depan.

Menurut beliau, laluan tambahan khususnya di Jalan Utara dan Jalan Kuhara perlu dibina bagi memberikan keselesaan kepada pengguna jalan raya selain bakal memberikan kesan positif untuk jangka masa panjang bagi Daerah Tawau.

“Saya akan menyuarakan perkara ini bersama-sama rakan-rakan di Dewan Undangan Negeri kelak dan kita mengharapkan pihak kerajaan peka dan mengambil perhatian terdapat isu ini.” katanya.

Beliau yang juga Pembantu Menteri Belia dan Sukan Sabah ditemui pemberita ketika merasmikan program Pertandingan Futsal di Kg. Pukat, Tawau.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 200 Polis Dihantar Ke Papua

JAKARTA: Kerajaan Indonesia mengerahkan lebih 200 anggota polis ke Papua hari ini, selain memperlahankan kelajuan internet bagi mengelak kekacauan awam dari berlarutan di negara itu.

Timbalan Gabenor Papua, Mohamad Lakotani berkata, anggota polis dihantar ke bandar Sorong dari pulau Sulawesi kerana penduduk mula membuat bantahan.

Ketua Polis Sorong, Mario P. Siregar memberitahu Detik.com, kira-kira 400 penunjuk perasaan berhimpun di bandar berkenaan dan agensi berita Antara melaporkan beberapa jalan disekat dengan tayar yang dibakar.

Semalam, ribuan warga Papua membuat bantahan beramai-ramai di Sorong, Manokwari dan Jayapura.

Mereka menghalang lalu lintas, merosakkan lapangan terbang dan membakar bangunan kerajaan.

Bantahan tercetus berikutan penahanan pelajar Papua di Surabaya atas tuduhan tidak menghormati bendera Indonesia yang dikibarkan di hadapan sebuah asrama pada sambutan Hari Kemerdekaan, Sabtu lalu.

Polis terpaksa menembak gas pemedih mata ke asrama itu sebelum menahan 43 pelajar. – Reuters


Padah ceroboh kawasan larangan

SEORANG lelaki ditahan selepas bertindak menceroboh masuk ke kawasan pelepasan kapal terbang di Lapangan Terbang Antarabangsa Kota Kinabalu (KKIA), semalam.

Lelaki berusia 21 tahun itu ditahan oleh anggota keselamatan di kawasan KKIA pada jam 12.30 tengah hari selepas melihat suspek di kawasan larangan.

Difahamkan ketika kejadian, suspek dilihat mencurigakan dan berada di belakang sebuah pesawat yang hendak berlepas.

Anggota keselamatan yang melihat lelaki itu memanggilnya tetapi dia tidak mengendahkan sebelum ditahan kerana tempat terbabit adalah kawasan larangan.

Beberapa anggota polis bantuan kemudian membantu menahan suspek terbabit.

Lelaki itu kemudian dibawa ke Balai Polis KKIA untuk tindakan lanjut.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan kejadian itu dan suspek kini ditahan untuk siasatan lanjut.

“Hasil pemeriksaan mendapati suspek menceroboh masuk ke dalam kawasan larangan melalui lubang dawai yang dirosakkan.

“Suspek kini direman mengikut Seksyen 4 Akta Kawasan Larangan dan Tempat Larangan 1959,” katanya. – Harian Metro


Proton Waja Musnah Terbakar Di Kampung Jawa Batu 12

SANDAKAN: Sebuah kenderaan jenis Proton Waja musnah terbakar di Kampung Jawa Batu 12 di sini hari ini.

Namun, Pegawai Bomba Kanan (PBK) Dua, Balai Bomba dan Penyelamat (BBP) Sandakan, Syamzari Ghani berkata punca kebakaran tersebut masih belum diketahui.

Tambahnya, kebakaran tersebut juga tidak melibatkan sebarang kecederaan dan kematian mangsa.

Sementara itu, Pusat Gerakan Operasi (PGO) menerima panggilan kecemasan mengenai kejadian itu pada pukul 12.07 tengah hari.

Pasukan BBP Sandakan respon ke tempat kejadian melalui jarak sejauh 19 kilometer daripada balai dengan menggunakan sebuah jentera ke lokasi kejadian.

Pasukan bomba seterusnya memadam kebakaran dengan menggunakan hos salur bantu mula yang berada di dalam jentera.

Operasi terkawal pada pukul 12.33 tengah hari dan ditamatkan selepas tujuh minit kemudian. – SabahNewsToday


Bantuan Prihatin Rakyat (BPR) RM500 Dibayar Mulai Esok

KUALA LUMPUR: Bantuan Prihatin Rakyat (BPR) berjumlah RM500 akan dibayar secara berperingkat mulai esok.

Perdana Menteri Tan Sri Muhyiddin Yassin berkata, BPR fasa ketiga dengan kadar bantuan antara RM100 hingga RM1,400 akan dibayar pada September nanti.

Katanya, bayaran pada September juga akan membabitkan bayaran kes lulus rayuan BPR.

“Secara keseluruhan nilai BPR sehingga hujung tahun adalah RM4.9 bilion,” katanya pada Pengumuman Khas Pakej Perlindungan Rakyat dan Pemulihan Ekonomi (PEMULIH) di sini, hari ini.

Muhyiddin berkata, sehingga hujung tahun ini kerajaan akan menyalurkan bantuan tunai langsung kepada rakyat bernilai RM10 bilion yang turut merangkumi BPR.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Impian Harimau Malaya berkubur di Hanoi

KUALA LUMPUR: Impian Harimau Malaya untuk merangkul kejuaraan Piala AFF buat kali kedua berkubur di Hanoi apabila tewas 0-1 kepada Vietnam pada aksi final kedua, sebentar tadi.

Kekalahan di Stadium My Dinh itu menyaksikan Vietnam menamatkan penantian selama 10 tahun untuk merangkul kejuaraan kedua mereka menerusi agregat 3-2, selepas aksi pertama di Bukit Jalil, Selasa lalu berkesudahan 2-2.

Kali terakhir Vietnam muncul juara pada 2008 selepas menewaskan Thailand juga dengan agregat 3-2 sementara Harimau Malaya pula merangkul kejuaraan tunggal trofi berprestij di rantau Asia Tenggara itu pada edisi 2010.

Sejak 2010, ini adalah kali kedua Harimau Malaya mengalami kekecewaan di pentas final dalam tempoh empat tahun selepas tewas dengan agregat 4-3 kepada Thailand pada edisi 2014.

Pada aksi sebentar tadi, Harimau Malaya dikejutkan dengan jaringan Vietnam seawal minit keenam menerusi penyerang berpengalaman, Nguyen Anh Duc yang menyudahkan hantaran Nguyen Quang Hai.

Anak buah Tan Cheng Hoe cuba bangkit dengan beberapa gerakan dan Mohamadou Sumareh hampir menyamakan kedudukan lima minit kemudian, namun kuisan ke belakang pemain Pahang itu sedikit tersasar di sebelah kanan pintu gol tuan rumah.

Pemain kebangsaan, Mohamad Zaquan Adha Abd Radzak ketika diasak oleh penjaga gol Vietnam, Dang Van Lam pada aksi perlawanan akhir kedua Piala AFF 2018 di Stadium My Dinh, malam ini. – Foto BERNAMA

Pemain kebangsaan, Mohamad Zaquan Adha Abd Radzak ketika diasak oleh pemain Vietnam pada aksi perlawanan akhir kedua Piala AFF 2018 di Stadium My Dinh, Vietnam malam ini. – Foto BERNAMA

Kelemahan jentera tengah dalam melakukan hantaran lebih berbahaya kepada penyerang dilihat masih membelenggu Harimau Malaya sekali gus menyaksikan tidak banyak percubaan berjaya dilakukan.

Percubaan terbaik Harimau Malaya hadir pada minit ke-44 menerusi rembatan deras Syahmi Safari tetapi berjaya ditepis penjaga gol Vietnam, Dang Van Lam.

Safawi Rasid juga terlepas peluang untuk meledak gol penyamaan apabila sepakan percumanya lapan minit selepas bersambung babak kedua mudah ditepis keluar Van Lam.

Corak permainan bertahan dipamerkan Vietnam di samping mengharapkan serangan balas tampak menyukarkan Harimau Malaya untuk menembusi kubu mereka.

Kemasukan Syafiq Ahmad, Akhyar Rashid dan Shahrel Fikri dalam tempoh kira-kira 15 minit terakhir juga gagal memberi impak besar buat Harimau Malaya mencipta kebangkitan.

Sebaliknya, malang terus menimpa anak buah Cheng Hoe apabila tonggak pertahanan tengah Shahrul Saad dilayangkan kad merah pada masa kecederaan. – Berita Harian


PRK Kimanis: 4 Januari Penamaan Calon, 18 Januari Mengundi

KOTA KINABALU: Gendang Pilihan Raya Kecil (PRK) Parlimen Kimanis dipalu hari ini selepas Suruhanjaya Pilihan Raya (SPR) menetapkan 4 Januari 2020 sebagai tarikh penamaan calon manakala hari mengundi ditetapkan pada 18 Januari.

Pengerusi SPR, Azhar Azizan Harun mengumumkan perkara tersebut dalam sidang akhbar selepas mesyuarat suruhanjaya itu di Kuala Lumpur hari ini.

“Bagi maksud menjalankan PRK ini, SPR telah menetapkan tarikh- tarikh penting seperti berikut iaitu hari penamaan calon pada 4 Januari hari Sabtu, hari mengundi awal 14 Januari hari Selasa dan hari mengundi pada 18 Januari 2020 pada hari Sabtu.

“Tempoh berkempen ditetapkan adalah 14 hari bermula hari penamaan calon sehingga 11.59 malam pada 17 Januari 2020,” katanya.

Menurut maklumat daftar pemilih yang dikemas kini pada 9 Disember lalu, terdapat sebanyak 29,664 pengundi di Parlimen Kimanis yang layak mengundi termasuk sembilan pengundi awal dan seorang pengundi luar negara.

Parlimen Kimanis mempunyai komposisi pengundi 66.54 peratus bumiputera Islam, 29.93 peratus bumiputera bukan Islam, 3.19 peratus Cina dan lain-lain sebanyak 0.34 peratus.

Dalam pilihan raya umum lalu, bekas Menteri Luar, Datuk Anifah Aman yang mewakili UMNO menang dengan majoriti 156 undi selepas mendapat 11,942 undi menewaskan calon Parti Warisan Sabah (Warisan), Datuk Karim Bujang  dengan 11,786 undi dan Jaafar Ismail yang mendapat 1,300 undi.

Pada 9 Disember lalu, Mahkamah Persekutuan bagaimanapun mengekalkan keputusan Mahkamah Pilihan Raya Kota Kinabalu sebelum itu yang membatalkan kemenangan Anifah atas beberapa kesalahan.

Berikutan itu, PRK Kimanis perlu diadakan SPR mengikut Perkara 54 Klausa 1 Perlembagaan Persekutuan dan dijangka menelan belanja RM3.6 juta.

Azhar berkata, Pegawai Daerah Beaufort, Jupri @ Jupri Itok dilantik sebagai Pegawai Pengurus PRK Kimanis manakala proses penamaan calon dan penjumlahan rasmi undi akan dibuat di Dewan Datuk Seri panglima Haji Mohamad Dun Banir di Beaufort.

Tambahnya, semakan daftar pemilih boleh dibuat bermula 26 Disember melalui lamam web www.spr.gov.my atau talian 0388927018 atau melalui khidmat pesanan ringkas (SMS) 15888 serta aplikasi mysprsemak.


Kerjasama Semua Parti Di Sabah Perlu Untuk Kukuh, Stabilkan Kerajaan

KOTA KINABALU, 8 Ogos: Kerjasama semua parti kerajaan di Sabah sangat penting untuk memastikan kerajaan terus kukuh dan stabil, kata Ketua Menteri Sabah Datuk Seri Mohd Shafie Apdal.

Sehubungan itu, beliau yang juga Presiden Parti Warisan Sabah (Warisan) berkata persefahaman dalam kalangan parti kerajaan perlu dipertingkatkan demi memajukan lagi negeri ini

“Kalau ada kerjasama dan persefahaman maka kerajaan dapat menuntut hak-hak Sabah…apa yang penting dan kita beri keutamaan adalah keperluan rakyat Sabah dan sebagai kerajaan yang stabil kita akan teruskan tuntut hak-hak berkenaan,” katanya.

Beliau berkata demikian pada majlis makan malam sempena Majlis Ulang Tahun Pertubuhan Pasokmomogun Kadazandusun Murut Bersatu (UPKO), di sini malam ini.

Turut hadir, Presiden UPKO Datuk Seri Wilfred Madius Tangau, Presiden Kehormat UPKO Tan Sri Bernard Giluk Dompok dan pengerusi penganjur acara berkenaan Setiausaha Agung UPKO Nelson Angang.

Parti kerajaan yang sama-sama membentuk kerajaan baharu di Sabah selepas pilihan raya umum lepas adalah PKR, DAP, UPKO dan Warisan. Kini Parti Pribumi Bersatu Malaysia (Bersatu) telah melebarkan sayap di negeri ini sejak April lepas, sekali gus menjadi salah satu parti kerajaan di Sabah.

Sementara, itu beliau berkata banyak cabaran dan rintangan yang perlu ditempuhi untuk memastikan sesebuah parti terus kekal relevan.

“Saya tahu banyak cabaran yang dihadapi UPKO sejak ditubuhkan namun parti ini telah berjaya melahirkan ramai pemimpin sama ada di peringkat negeri dan persekutuan. Contohnya Dompok yang pernah menjadi Ketua Menteri Sabah dan menteri di peringkat persekutuan,” katanya.


Bakal Ketua Menteri Sabah Diumum Beberapa Jam Lagi

KOTA KINABALU: Ketua Menteri Sabah yang baharu akan diumumkan beberapa jam lagi, kata Pengerusi Perikatan Nasional (PN) Sabah Datuk Seri Hajiji Noor.

Tanpa memberikan waktu spesifik, beliau membayangkan pengumuman itu akan dibuat pada sebelah pagi, sebelum calon berkenaan mengangkat sumpah di Istana Negeri di sini.

Ditanya sama ada Ketua Menteri akan dipilih daripada barisan Ahli Dewan Undangan Negeri (DUN) PN atau Barisan Nasional beliau berkata : “Biarlah ia menjadi teka teki.”

Beliau memberi reaksi itu kepada media selepas kira-kira dua jam Gabungan Rakyat Sabah (GRS) terdiri daripada PN, Barisan Nasional (BN) dan Parti Bersatu Sabah (PBS) secara rasmi membentuk kerajaan selepas memenangi Pilihan Raya Negeri (PRN) Sabah dengan majoriti mudah, 38 kerusi.

Terdahulu, beliau bersama pimpinan GRS termasuk Naib Presiden Bersatu Datuk Seri Dr Ronald Kiandee, Setiausaha Agung Parti Pribumi Bersatu Malaysia (Bersatu) Datuk Seri Hamzah Zainudin dan Presiden Parti Maju Sabah (SAPP) Datuk Yong Teck Lee mengadakan mesyuarat secara tertutup.

Mesyuarat sama turut diadakan secara berasingan oleh pimpinan BN.

Hajiji, yang mempertahan kerusi DUN Sulaman, sebelum ini disebut-sebut sebagai antara calon Ketua Menteri selain Pengerusi BN Datuk Seri Bung Mokhtar Radin.

Ditanya sama ada keputusan memilih ketua menteri yang akan diumumkan itu telah dibincang oleh keseluruhan pimpinan GRS, beliau hanya berkata: “Kita masih tunggu kerana banyak wakil rakyat kita dari jauh, dari pedalaman. Kita tunggu dan akan buat satu pengumuman bersama mereka,” katanya.

Sebelum ini, nama Hajiji disebut-sebut sebagai calon Ketua Menteri Sabah apabila GRS berjaya menumbangkan Warisan Plus pada PRN ini.

Tan Sri Muhyiddin Yassin ada memberi bayangan kemungkinan Ketua Badan Pimpinan Parti Pribumi Bersatu Malaysia (Bersatu) Sabah itu dilantik sebagai Ketua Menteri jika gabungan PN dan parti sekutunya memenangi PRN Sabah.

Perdana Menteri memberi bayangan itu ketika berucap di Pejabat Bersatu Tuaran sebelum mengemukakan pencalonan bagi kerusi DUN Sulaman di Dewan Seri Sulaman, 12 September lalu.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kapal Sudah Mahu Berlepas, Kau Pula Jadi ‘Spiderman’

Seorang lelaki mengejutkan penumpang sebuah pesawat apabila dia dilihat menaiki sayapnya ketika ia cuba berlepas dari lapangan terbang di Lagos, Nigeria pada Jumaat lalu.

Daily Mail melaporkan, kejadian itu dapat dilihat menerusi satu rakaman apabila lelaki tidak dikenali berkenaan memanjat dan bergerak di atas sayap pesawat Azman Air di lapangan terbang antarabangsa paling sibuk negara terbabit.

Tindakannya mencetuskan panik kepada penumpang yang segera memaklumkan kru penerbangan membuka pintu kecemasan namun, tidak dapat dipastikan apa yang sebenarnya yang cuba dilakukan oleh lelaki itu.

Menurut jurucakap Pihak Berkuasa Penerbangan Persekutuan Nigeria, Henrietta Yakubu, penceroboh berkenaan masuk ke kawasan landasan ketika juruterbang menunggu isyarat daripada pengawal trafik udara untuk berlepas.

Kehadirannya yang disedari menyebabkan juruterbang segera memadam enjin dan berpatah balik untuk pemeriksaan lebih teliti sebelum berlepas ke Port Harcourt.


Iran Sudah Mengaku, Netizen Mula Persoal ‘Dalang’ Nahas MH17

Menerusi laporan beberapa akhbar, Iran sebentar tadi telah mengaku bahawa mereka terlibat dalam nahas pesawat penumpang yang mengorbankan seramai 176 nyawa.

Pesawat itu dikatakan secara tidak sengaja ditembak dalam serangan peluru berpandu selepas beberapa minit berlepas daripada lapangan terbang Khomeini.

Sebelum ini, pihak Iran telah mendakwa nahas pesawat itu berpunca daripada masalah teknikal. Namun, sebentar tadi kecoh di ruangan akhbar antarabangsa mengatakan Iran mengaku terlibat dalam kejadian itu.

Gambar: Bloomberg Ekoran itu, timbul persoalan dalam kalangan netizen yang tertanya-tanya dalang disebalik nahas 2014 yang masih belum terjawab sehingga kini. Sedangkan, Iran telah mengeluarkan kenyataan mengaku terlibat dalam nahas pesawat Ukraine.

Kejadian yang menimpa pesawat milik Ukraine itu sememangnya mirip dengan kejadian yang menimpa pesawat Malaysia Airlines, MH17. Apa tidaknya, MH17 juga secara tidak sengaja ditembak ketika berlaku konflik antara Rusia dan Ukraine pada Julai 2014.

Gambar: Bernama Nahas pesawat MH17 yang terhempas akibat ditembak di udara telah mengorbankan seramai 298 penumpang dan anak kapal. Kejadian itu merupakan episod hitam dalam sejarah negara Malaysia.

Persoalan dalam kalangan netizen terhadap dalang nahas MH17 sehinggakan ianya menjadi trending di laman Twitter. Walau bagaimanapun, diharapkan kejadian ini dapat diselesaikan dengan segera selepas lebih 5 tahun belum terjawab.


Jelius minta Tambadau bangkit jumpa Selangor United

KOTA KINABALU: Pengendali Sabah, Jelius Ating mahu anak didiknya melupakan kekecewaan mereka dalam saingan Piala FA sebaliknya memberi tumpuan sepenuhnya terhadap perlawanan Liga Perdana bertemu Selangor United di Stadium Majlis Perbandaran Selayang, malam ini.

Katanya, kekalahan 0-1 kepada Kelantan United di pusingan kedua saingan Piala FA, Rabu lalu, memang sesuatu yang amat mengecewakan namun mereka perlu cepat melupakannya bagi meneruskan kempen musim ini yang masih panjang.

“Kekalahan itu memang mengecewakan tetapi ia sudah berlalu dan tiada apa yang boleh dilakukan untuk mengubahnya. Apapun, kita masih boleh ubah sikap dan prestasi untuk lebih positif. Ini perlu kerana kita masih ada saingan Liga Perdana untuk diberi tumpuan,” katanya ketika dihubungi, di sini, hari ini.

Sementara itu, Jelius berkata perlawanan bertemu Selangor United esok adalah satu ujian getir buat pasukan itu selepas tersingkir dari Piala FA.

Katanya, kedudukan skuad Tambadau di teratas juga menjadikan mereka kini sebagai antara pasukan sasaran untuk dikalahkan pasukan lain.

“Ianya lebih berat untuk mempertahankan kedudukan di atas daripada memburunya.

“Selangor United memberi masalah kepada pasukan Liga Super Kedah dalam saingan Piala FA. Sebab itu kami kena bersedia dan perlu memberikan persembahan terbaik jika mahu dapatkan keputusan positif,” katanya.

Jelius dijangka mengekalkan Rozaimie Rohim sebagai penjaga gol utama dengan dibantu empat pertahanan iaitu Rawilson Batuil, Taesu, Dendy Lowa serta Randy Baruh.

Luka Milunovic pula akan terus menggerakkan bahagian tengah dengan dibantu Mohd Azzizan Nordin, Maxsius Musa dan Ricco Nigel Milus yang akan menggantikan tempat Sabri Sahar yang tercedera manakala dua penyerang import, Carlos Luis Junior dan Rodoljub Paunovic kekal sebagai pemburu jaringan buat Sabah. – Berita Harian


Pengerusi PKR Sabah Baharu Diumum Minggu Depan : Anwar Ibrahim

KOTA KINABALU: PKR dijangka menentukan kepimpinan parti itu diperingkat negeri Sabah selewat-lewatnya pada Selasa depan.

Presiden PKR, Datuk Seri Dr. Anwar Ibrahim berkata biro politik parti itu akan bermesyuarat pada Selasa untuk membincangkan perkara berhubung pemilihan Pengerusi PKR Sabah yang baharu.

“Biro politik PKR bermesyuarat setiap Selasa, jadi mungkin pada Selasa malam (11 Disember) atau selepas itu kita akan mengumumkan kepimpinan PKR Sabah yang baharu.

“Kita sentiasa menghormati keputusan majoriti berkenaan dengan kepimpinan negeri,” katanya dalam sidang media selepas mengadakan pertemuan dengan ketua-ketua bahagian di Sabah di sini hari ini.

Hadir sama dalam sidang media itu ialah Timbalan Ketua Menteri merangkap penyandang Pengerusi PKR Sabah, Datuk Christina Liew dan ketua-ketua cabang PKR negeri.

Sebelum ini Christina yang juga Menteri Pelancongan, Kebudayaan dan Alam Sekitar Negeri dilaporkan dicabar oleh Ketua Cabang PKR Tawau, Datuk Kong Hong Ming bagi jawatan Pengerusi PKR Sabah.

Difahamkan satu mesyuarat tertutup ketua-ketua cabang PKR Sabah telah diadakan baru-baru ini dengan majoriti dikatakan mahu Hong Ming menggantikan beliau menerajui kepimpinan PKR negeri.

Dalam pada itu, Anwar menjelaskan keputusan beliau bersetuju dengan suara majoriti didorong oleh perlembagaan parti, yang menyatakan dengan jelas bahawa presiden mesti berunding dengan para ahli diperingkat negeri.

“Kesemua sembilan negeri termasuk Sabah yang saya lawati setakat ini, walaupun saya tidak mengumumkan, tetapi dengan harapan majoriti (diperolehi daripada) ketua bahagian.

“Kecuali terdapat kes berkaitan kepimpinan yang timbul dan mungkin bertentangan atau bermasalah… tetapi saya tidak fikir ada masalah setakat ini dan sudah tentu tidak di Sabah,” katanya. – SabahNewsToday


Datuk Kubur Cucu Hidup-Hidup Ditahan Polis

Datuk kepada bayi lelaki yang ditemui ditanam hidup-hidup di kawasan bukit pada Ogos lalu ditahan polis selepas dia datang menyerah diri setelah mengetahui berita penemuan cucunya itu disiarkan di televisyen.

Menurut laporan media tempatan, si ibu membawa pulang anak kembarnya itu ke rumah selepas dua hari mereka dilahirkan pada 13 Ogos lalu.

Liu dimaklumkan, salah seorang daripada cucunya itu menghidap masalah paru-paru dan terpaksa bergantung pada mesin sokongan hayat.

“Dia sangat sakit dan tidak dapat bernafas tanpa mesin.

Saya sangka dia sudah mati kerana dia tidak bernafas untuk jangka masa yang lama,” katanya.

Liu kemudian mengambil keputusan untuk mengebumikan ‘mayat’ cucunya itu kerana menyangka mangsa telah meninggal dunia, di sebuah bukit yang terletak 23 kilometer dari rumahnya.

Namun, mangsa ditemui oleh dua individu pada 21 Ogos lalu ketika sedang mengutip cendawan.

Mereka terdengar suara tangisan mangsa lalu meminta bantuan beberapa penduduk di situ untuk menyelamatkannya dan diserahkan kepada pihak hospital.

Mangsa diberikan rawatan dan selepas disahkan sihat, bayi itu diserahkan kepada seorang doktor yang sudi menjaganya.

Sementara itu, Doktor Wang Lei berkata, bayi itu mengalami masalah jangkitan paru-paru dan diberikan rawatan oleh pihak hospital.

Tetapi, pasangan itu pula enggan meneruskan rawatan dan membawa anak kembarnya pulang.


Tambah Penerbangan Tambahan Ke Sabah & Sarawak – MAS

KUALA LUMPUR : Malaysia Airlines Bhd akan menambah 20 frekuensi tambahan dari Kuala Lumpur ke Kuching, Sandakan, Tawau dan Kota Kinabalu pada tempoh penerbangan puncak ketika hari raya bermula 28 April hingga 8 Mei 2022 bagi menampung lonjakan dalam penerbangan domestik.

Dalam satu kenyataan, syarikat penerbangan nasional itu berkata, dengan kekerapan tambahan lebih 7,000 tempat duduk disediakan, tambang akan diselaraskan secara dinamik ke bawah supaya pelanggan dapat menikmati tambang rendah.

“Bagi meraikan hari raya, Malaysia Airlines akan menawarkan diskaun sehingga 20 peratus tambang penerbangan ke semua destinasi domestik untuk tempahan dari 19-27 April 2022 terhadap perjalanan serta merta sehingga 31 Julai 2022.

“Penerbangan dari Kuala Lumpur akan bermula serendah RM139 untuk tambang semua dalam satu ke destinasi Semenanjung Malaysia, dari RM209 ke Miri, Bintulu, Kuching, Sibu, Sandakan dan dari RM262 ke Kota Kinabalu, Sandakan, Tawau dan Labuan,” katanya.

Ketua Pegawai Eksekutif Kumpulan, Kapten Izham Ismail berkata, syarikat penerbangan di seluruh dunia menetapkan harga tiket penerbangan secara dinamik, tertakluk kepada permintaan dan bekalan serta berdasarkan tarikh, masa dan ketersediaan tempat duduk dalam jangka masa tertentu.

“Tambang juga akan diselaraskan dengan kesanggupan penumpang untuk membayar berdasarkan trend waktu puncak dan bermusim serta daya saing berbanding syarikat penerbangan lain.

“Ia tidak pernah menjadi hasrat Malaysia Airlines untuk menaikkan tambang yang tinggi bagi menyusahkan pelanggan kami, terutamanya semasa musim perayaan,” katanya.

Beliau berkata faktor muatan Malaysia Airlines telah melepasi 90 peratus pelanggannya yang membeli tiket kelas ekonomi antara RM139 hingga RM1,047 semasa tempoh perjalanan puncak yang ditawarkan pada promosi awal.

“Kami menggalakkan pelanggan kami merancang perjalanan dan membeli tiket mereka semasa tempoh promosi yang ditawarkan oleh Malaysia Airlines dari semasa ke semasa bagi memastikan mereka mengoptimumkan pilihan mereka untuk menikmati “Malaysian Hospitality” kami.

“Malaysia Airlines telah bekerjasama rapat dengan pihak berkuasa yang berkaitan untuk memastikan perjalanan selamat dan terjamin berikutan dakwaan syarikat penerbangan mengenakan tambang tinggi semasa musim perayaan baru-baru ini,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemalsuan Dokumen, Pegawai Pendaftar JPN Antara Tiga Ditahan Di Semporna

KOTA KINABALU, 29 Julai – Seorang pegawai pendaftar Jabatan Pendaftaran Negara antara tiga lelaki yang ditahan membabitkan sindiket pemalsuan dokumen pengenalan diri di Semporna.

Timbalan Pesuruhjaya Polis Sabah Datuk Zaini Jass berkata ketiga-tiga lelaki itu yang berusia 30 hingga 43 tahun ditahan pada Selasa lepas (23 Julai) di sekitar daerah Semporna.

Katanya turut dirampas daripada mereka antaranya borang daftar kelahiran, bahagian kad pengenalan, 34 cop palsu jabatan kerajaan, klinik kesihatan, hospital, ketua kampung dan pesuruhjaya sumpah.

“Sehingga kini, seorang saksi telah tampil menggunakan proses daftar kelahiran dilakukan oleh sindiket tersebut,” katanya pada sidang media di sini, hari ini.

Menurutnya sindiket itu disyaki menjalankan kegiatan mereka sejak awal tahun lepas dengan menawarkan perkhidmatan daftar sijil lahir dengan bayaran RM3,500 dan daftar kad pengenalan RM6,000.

Zaini berkata kegiatan sindiket itu terbongkar selepas polis menerima laporan pada 22 Julai lepas daripada seorang lelaki berusia 55 tahun yang ada berurusan dengan seorang lelaki di Semporna untuk membantu mendapatkan dokumen sijil kelahiran dan kad pengenalan warganegara Malaysia.

Katanya pengadu mendakwa dia berjumpa dengan lelaki itu pada 19 Julai lepas dengan mengenakan bayaran kos RM3,500 untuk sijil kelahiran dan RM6,000 untuk kad pengenalan.

Beliau berkata bertindak atas laporan itu, polis menahan seorang lelaki berusia 42 tahun di kantin sebuah sekolah menengah pada Selasa lepas yang kemudian membawa polis ke rumahnya di Kampung Bugaya Semporna.

Dalam rumah itu, polis merampas antaranya borang daftar kelahiran dan kad pengenalan JPN, buku rekod kesihatan bayi dan 34 cop palsu antaranya JPN, Jabatan Hal Ehwal Agama Islam Negeri Sabah, Pejabat Mahkamah Anak Negeri Semporna dan Klinik Kesihatan Semporna, katanya.

Menurutnya susulan tangkapan itu, polis menyerbu sebuah rumah di Taman Miramas Semporna yang membawa kepada dua lagi tangkapan membabitkan pegawai pendaftar JPN, Gred N22 di cawangan Semporna berusia 43 tahun dan seorang lelaki berusia 30 tahun.

Katanya di rumah itu rampasan membabitkan sekeping borang masing-masing daftar kelahiran dan daftar lewat kad pengenalan serta sekeping salinan sijil lahir dan satu fail JPN.

Beliau berkata polis turut menyerbu rumah lelaki berusia 30 tahun itu di Kampung Bugaya dan merampas sekeping salinan rekod pengembangan kanak-kanak dan resit rasmi daftar lewat sijil lahir.

Zaini berkata ketiga-tiga lelaki itu ditahan reman selama tujuh hari sehingga esok dan kes disiasat di bawah Seksyen 420 Kanun Keseksaan.

Menurutnya siasatan lanjut yang dijalankan termasuk mengenal pasti jika ada penjawat awam lain terlibat dalam kegiatan sindiket tersebut.


Rakyat Malaysia Terkandas Di Indonesia Rayu Kerajaan Sabah Bantu Kembali Ke Tanah Air

TAWAU, 23 Jun: “Kami merayu kerajaan negeri Sabah supaya bantu kami pulang ke Tawau,” luah Juliana Arifudin, rakyat Malaysia yang kini terkandas di Nunukan, Indonesia, bersama suami dan anaknya.

Menurut Juliana, dia dan suami, Hermawan Zainuddin, 31, serta anak lelaki mereka Hadderayn Ezreansyah, 3, pergi menziarahi keluarga di Sulawesi, Indonesia pada 11 Mac lepas iaitu sebelum Perintah Kawalan Pergerakan (PKP) dikuatkuasakan.

“Kami keluar dari Malaysia pada 11 Mac dan perjalanan ke Sulawesi mengambil masa tiga hari dua malam, iaitu dari Tawau ke Nunukan dan ke Pare Pare, kemudian selama 10 hari di Pare Pare, perkhidmatan feri dan operasi di pelabuhan digantung.

“Pada 6 Jun lepas, pelabuhan di sana beroperasi semula …kini kami hampir tiga minggu berada di Nunukan untuk menunggu kebenaran pulang ke Sabah,” katanya ketika dihubungi Bernama di sini, hari ini.

Juliana sekeluarga yang  kini menumpang di rumah kawan di Jalan Pangeran Antarsari, Nunukan turut mendakwa terdapat lebih 20 rakyat Malaysia yang terkandas di Nunukan ketika ini.

Katanya difahamkan Konsulat Malaysia di Pontianak, Indonesia sudah menghantar surat kepada kerajaan Sabah untuk mendapatkan kebenaran pulang ke Tawau, dan berharap kerajaan negeri Sabah segera beri kelulusan.

Juliana berkata  sepanjang terkandas di Indonesia itu, mereka berdepan masalah kewangan kerana perlu membeli barang keperluan termasuk makan dan minum.

“Saya juga terpaksa menahan malu menumpang di rumah orang berminggu-minggu,” katanya dan menurutnya ada rakan yang terpaksa menggadaikan barang dan berhutang demi kelangsungan hidup.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ismail Sabri PM, Hamzah Mungkin TPM – Laporan

KUALA LUMPUR : Presiden Bersatu, Tan Sri Muhyiddin Yassin telah mengeluarkan arahan supaya 35 ahli Parlimen parti itu menyokong Naib Presiden UMNO, Datuk Seri Ismail Sabri sebagai calon Perdana Menteri ke-9.

Memetik laporan Malaysiakini, Ahli Majlis Tertinggi Bersatu, Datuk Eddin Syazlee Shith berkata, kepimpinan parti sebelum ini memutuskan bahawa presiden akan memutuskan pilihan perdana menteri bagi pihak ahli parlimen.

“Kami semua setuju bahawa kita akan menyokong Ismail Sabri. Itulah arahan yang diberikan oleh presiden kepada kami,” kata Eddin, yang adalah Ahli Parlimen Kuala Pilah.

Dalam pada itu, Eddin berkata, selain pemilihan Perdana Menteri, beliau tidak tahu tentang tajuk perbincangan lain seperti pembentukan Kabinet baru.

Mengenai siapa yang akan menjadi timbalan perdana menteri, Eddin berkata dia difahamkan bahawa kemungkinan Setiausaha Agung Bersatu, Datuk Seri Hamzah Zainuddin kemungkinan calon berkenaan.

“Ini berdasarkan hierarki. Hamzah adalah setiausaha agung kami,” katanya.

Hamzah dalam kenyataan berasingan, bagaimanapun, mengatakan bahawa parti itu akan membincangkan nama calon calon perdana menteri dari kalangan parti komponen Perikatan Nasional (PN).

Sementara itu, mengenai jika Ahli Dewan Tertinggi Bersatu, Datuk Seri Azmin Ali yakni tokoh utama dalam “Langkah Sheraton” yang mengakibatkan terkuburnya kerajaan Pakatan Harapan (PH) ada Februari 2020 – akan dilantik sebagai menteri, Eddin berkata bahawa dia tidak mengetahui mengenai perkara itu.

Menurutnya, beliau percaya bahawa Azmin dan pengikutnya dari PKR akan berpegang kepada keputusan parti itu untuk membenarkan Muhyiddin untuk membuat sebarang keputusan muktamad mengenai rundingan dengan anggota gabungan parti lain.

Ini kerana dinamika gabungan sekarang berbeza dengan era Perikatan Nasional.

“Ini mungkin ‘BN plus’. Sekarang BN dan PN. Lebih besar,” katanya.

Semua ahli Parlimen mempunyai waktu sehingga jam 4 petang hari ini untuk menyatakan secara bertulis, kepada Istana Negara mengenai siapa yang disokong mereka sebagai perdana menteri kesembilan.

Muhyiddin melepaskan jawatan itu pada Isnin lalu susulan penarikan sokongan daripada 15 ahli Parlimen UMNO.

Malam tadi, ahli Parlimen UMNO memutuskan bahawa mereka akan menyokong Ismail Sabri untuk menjadi perdana menteri.

UMNO bukan komponen gabungan PN tetapi ia adalah sebahagian daripada pentadbiran PN. – SuaraTV

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS, STAR Sabah Yakin Kemampuan Ismail Sabri Sebagai TPM

KUALA LUMPUR: Beberapa parti komponen dan rakan kongsi Perikatan Nasional (PN) di Sabah menzahirkan ucapan tahniah atas pelantikan Datuk Seri Ismail Sabri Yaakob sebagai Timbalan Perdana Menteri dan Datuk Seri Hishammuddin Tun Hussein selaku Menteri Kanan Luar.

Bagi Presiden Parti Bersatu Sabah (PBS), Datuk Seri Maximus Ongkili berkata, rombakan kecil dalam jemaah menteri itu akan mengukuhkan kerajaan dan barisan Kabinet PN.

Tambah Maximus, pelantikan Ismail Sabri disifatkan tepat kerana beliau menjalankan tugas dengan baik sebagai Menteri Kanan Pertahanan terutama dalam mengawal dan menangani situasi COVID-19 negara.

“PBS juga yakin Hishammuddin akan menjalankan tugasnya dengan baik sebagai menteri kanan mengetuai kluster keselamatan,” katanya dalam kenyataan pada Rabu.

Dalam perkembangan lain, Presiden Parti Solidariti Tanah Airku (STAR), Datuk Seri Jeffrey Kitingan yakin pengalaman memegang beberapa portfolio penting dalam kerajaan memboleh Ismail Sabri membantu Perdana Menteri menggalas tanggungjawab terutama menangani pandemik COVID-19.

Jelas Jeffrey beliau tidak ragu akan pelantikan itu dan menyifatkan ia akan memperkukuh kerajaan sekali gus menstabilkan situasi politik negara.

Selain itu, Presiden Parti Bersatu Rakyat Sabah (PBRS), Tan Sri Joseph Kurup pula menyifatkan pelantikan itu akan meningkatkan lagi keupayaan kerajaan khususnya dalam menghadapi pandemik COVID-19, memulihkan ekonomi negara dan membantu rakyat dalam tempoh yang sukar ini.

Sementara itu, Presiden Parti Maju Sabah (SAPP), Datuk Yong Teck Lee berkata pelantikan Ismail Sabri dan Hishammuddin akan mengukuhkan pimpinan kerajaan PN dalam memfokuskan usaha terhadap Pelan Pemulihan Negara (PPN). – AWANI


Syarat Ketat Pekerja, Ekspatriat China Masuk Sabah

KOTA KINABALU: Keputusan kerajaan negeri untuk membenarkan warga dari China masuk ke Sabah yang diumumkan baru-baru ini adalah bersyarat dan mengikut prosedur operasi standard (SOP) ditetapkan kerajaan.

Menteri Pelajaran dan Inovasi Sabah, Datuk Dr Yusof Yacob, menegaskan kerajaan negeri tidak membenarkan warga China datang ke negeri ini untuk bekerja dengan sewenang-wenangnya.

Beliau berkata, hanya eksekutif atau pekerja China yang sebelum ini memperoleh visa dan permit dibenarkan kembali semula ke Sabah untuk bekerja.

Katanya, antara syarat dikenakan kepada golongan berkenaan ialah mereka datang dari kawasan yang diisytihar sebagai zon hijau.

“Kalau mereka dari kawasan yang ada kes, kita tidak akan benarkan mereka masuk ke Sabah. Kita sangat teliti perkara ini,” katanya pada sidang media selepas melancarkan Kempen Kesedaran dan Pencegahan COVID-19 di Wisma Bandaraya, hari ini.

Yang turut hadir, Timbalan Menteri Pelajaran dan Inovasi Sabah, Jenifer Lasimban; Pengarah Jabatan Pembangunan Sumber Manusia (JPSM) Sabah, Zainudin Aman dan Pengarah Urusan Sabah Net Sdn Bhd, Dr Liawas Barukang.

Sebelum ini, Menteri Kanan (Keselamatan), Datuk Seri Ismail Sabri Yaakob dilaporkan sebagai berkata Sabah tidak pernah berbincang dengan Pusat berhubung keputusan membenarkan pekerja dari China masuk ke negeri ini.

Bagaimanapun, Ketua Menteri, Datuk Seri Mohd Shafie Apdal memaklumkan kerajaan negeri sudah memaklumkan kepada Jabatan Imigresen berhubung keputusan itu.

Sementara itu, Yusof berkata, apa yang diputuskan Kabinet Sabah adalah bagi memulihkan semula ekonomi Sabah tanpa mengabaikan SOP yang ditetapkan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima Penyamun ‘Geng Ben’ Tumpas

SANDAKAN: Polis berjaya menumpaskan geng samun dikenali Geng Ben apabila menahan lima suspek termasuk seorang wanita yang dipercayai terbabit dalam kegiatan samun di daerah ini.

Semua suspek yang berusia 26 hingga 38 tahun itu ditahan antara 14 hingga 18 Julai lalu di daerah ini dan Lahad Datu.

Susulan penahanan itu, polis percaya berjaya menyelesaikan dua kes samun di Bandar IJM dan Jalan Leila, awal bulan ini.

Ketua Polis Daerah Sandakan, Asisten Komisioner Mohd Azhar Hamin, berkata mereka antara 53 suspek yang ditahan sepanjang Jun hingga semalam yang terbabit dalam pelbagai kegiatan jenayah termasuk samun, pecah rumah dan curi kenderaan.

Katanya, penahanan itu membabitkan 41 kes dan 103 unit barangan yang dirampas termasuk kereta curi, dua motosikal serta sebuah kereta sewa yang dipercayai digunakan untuk kegiatan jenayah.

“Hasil pemeriksaan ke atas semua tangkapan turut mendapati 40 daripada mereka positif dadah jenis syabu.

“Ia kejayaan berterusan dalam usaha membasmi jenayah secara proaktif khususnya untuk menjaga kepentingan masyarakat awam,” katanya dalam sidang media, di sini, hari ini.

Mohd Azhar berkata, pihaknya terus komited untuk menurunkan jenayah indeks dan bagi tempoh Januari sehingga semalam, sebanyak 22 kes penurunan direkodkan iaitu 319 kes berbanding 341 kes tempoh yang sama tahun lalu.

“Kita berjaya menyelesaikan 52.66 peratus kes, manakala kes yang berjaya dituduh adalah 48.60 peratus,” katanya.

Mengenai sambutan Aidiladha, Mohd Azhar berkata, pihaknya akan menempatkan 21 pasukan yang akan memantau aktiviti penduduk di daerah ini, sekali gus memastikan penduduk mematuhi prosedur operasi standard (SOP) ditetapkan.

Katanya, pasukan itu tidak teragak-agak untuk mengambil tindakan dan mengenakan kompaun jika mendapati ada pihak yang tidak mematuhi SOP.

“Kita telah sediakan 21 pasukan pemantau yang akan pantau di tempat yang ada raya korban untuk lihat SOP patuh atau tidak. Kalau langgar, kompaun. Saya nasihatkan (kepada penduduk) berilah kerjasama,” katanya.- BorneoToday


SAFA Umum Beberapa Muka Baharu

KOTA KINABALU: Persatuan Bola Sepak Sabah (SAFA) hari ini mengumumkan pelantikan beberapa lagi muka baru termasuk bekas pemain Sabah dalam usaha menstrukturkan semula pentadbiran induk bola sepak negeri ini.

Mereka iaitu Ahli Dewan Undangan Negeri (Adun) Pantai Dalit, Jasnih Daya sebagai Bendahari Agung, manakala Timbalan Pengarah Unit Perancangan Ekonomi (UPEN) Sabah, Benedict Asmat sebagai Setiausaha Agung.

Sementara itu, bekas pemain Sabah era 1960-an hingga 1980-an, Azman Mastar, dilantik sebagai Penolong Setiausaha Agung SAFA yang baharu.

Pelantikan mereka diumumkan pemangku Presiden SAFA, Datuk Seri Bung Moktar Radin selepas mempengerusikan Mesyuarat Jawatankuasa Eksekutif dan Ahli Majlis Tertinggi (AMT) SAFA di pejabat persatuan itu di Kompleks Sukan Likas, di sini, hari ini.

Jasnih yang juga Pembantu Menteri Kewangan negeri menggantikan penyandang Bendahari Agung SAFA sebelum ini, Joehari Ayub Aman, manakala Benedict menggantikan penyandang Setiausaha Agung, Rafie Robert.

Bung Moktar yang juga Timbalan Ketua Menteri Sabah dan Menteri Kerja Raya negeri berkata, Rafie dan Joehari bagaimanapun akan dilantik semula sebagai anggota AMT SAFA, manakala ahli AMT lain akan dilantik kemudian.

Isnin lalu, Bung Moktar diumum sebagai pemangku Presiden SAFA yang baharu, menggantikan Timbalan Presiden, Datuk Abdul Rahman Zakaria yang memangku jawatan itu selepas penyandangnya, Datuk Peter Anthony, meletak jawatan pada akhir September lalu.

Mengulas mengenai pelantikan baharu dalam pengurusan SAFA, Bung Moktar berkata, ia adalah sebahagian langkah segera yang diambil beliau dalam usaha untuk menstruktur semula pentadbiran badan bola sepak itu.

“Usaha dan pendekatan lain yang bersesuaian dengan langkah proaktif ke arah kemajuan sukan bola sepak di negeri ini juga sedang dipertimbangkan,” katanya.

Sementara itu, beliau berkata, pembentukan pasukan Piala Presiden dan Piala Belia untuk menghadapi liga musim depan juga akan dilakukan secepat mungkin.

Katanya, ia termasuk penyusunan pengurusan, pemilihan jurulatih dan pemain bagi kedua-dua pasukan itu.

“Kita akan lakukan dengan teliti dan seboleh-bolehnya secepat yang mungkin supaya pasukan terbabit dapat melakukan persiapan yang rapi untuk bertanding,” katanya.

Mengikut ketetapan yang dikeluarkan Persatuan Bolasepak Malaysia (FAM), pertandingan Piala Presiden dan Piala Belia bagi musim 2021 dijadualkan berlangsung pada Jun tahun depan.

Tambah Bung Moktar lagi, penstrukturan semula yang dilakukan SAFA akan turut diperluaskan di peringkat daerah.

Menurut beliau, pihaknya berharap usaha itu berjalan dengan lancar dan mampu membawa perubahan kepada sukan bola di Sabah.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Orangutan Appeal UK sumbang RM1 juta kepada Unit Penyelamat Hidupan Liar Sabah

KOTA KINABALU – Orangutan Appeal UK, sebuah NGO yang berpusat di United Kingdom, telah menyumbang RM1 juta untuk pembelian tiga buah kenderaan pacuan 4 roda yang diubah suai sepenuhnya untuk kegunaan Unit Penyelamat Hidupan Liar Sabah (WRU).

Susan Sheward, pengasas Orangutan Appeal UK, menyerahkan “mock cheque” bagi jumlah itu hari ini kepada Ketua Menteri Sabah Datuk Seri Mohd Shafie Apdal yang menerimanya bagi pihak WRU, unit di bawah Jabatan Hidupan Liar Sabah.

Ketika membacakan satu kenyataan kemudian, Sheward berkata beliau percaya kerajaan baharu akan memberikan sumbangan terbaik bagi menyelamatkan hidupan liar di Sabah dan menambah kerajaan negeri telah memperkenalkan larangan bagi kegiatan pembalakan dan penebangan hutan.

“Saya memberitahu Ketua Menteri bahawa sejak 18 tahun yang lalu, Orangutan Appeal UK telah melabur sebanyak RM11.5 juta dan saya memaklumkan kepadanya (Mohd Shafie) usaha yang telah dijalankan termasuk pembaharuan lengkap Pusat Pemulihan Orangutan Sepilok (di Sandakan) dan penyediaan sembilan kakitangan tempatan untuk bertugas di sana,” kata beliau.

Beliau juga berkata Orangutan Appeal UK amat bimbang mengenai ancaman yang dihadapi oleh gajah Pygmy Borneo dan ingin membantu melalui apa cara yang boleh, mungkin melalui program pemulihan dan membiayai pasukan dari Orangutan Appeal UK dan Jabatan Hidupan Liar Sabah untuk mengkaji usaha yang dilakukan di India dan Sri Lanka.

Sementara itu, Sheward pemindahan seekor Orangutan jantan bernama “Tiger” dari Sepilok ke hutan simpan Tabin akan dilakukan menggunakan helikopter pada 4 Okt dan beliau bercadang untuk menjemput Menteri Pelancongan, Kebudayaan dan Alam Sekitar Sabah Christina Liew bersama mereka semasa proses pemindahan itu.

Mohd Shafie menyambut baik inisiatif yang diambil oleh Orangutan Appeal UK sambil berkata: “bagi pihak rakyat Sabah, saya ingin menyampaikan ucapan terima kasih yang tulus atas bantuan dan semangat anda yang tidak ternilai dalam membantu Sabah menyelamatkan hidupan liarnya yang ikonik – Orangutan Borneo.

“Kami terhutang budi kepada anda kerana cadangan anda untuk seali lagi datang dan membantu Sabah tetapi kali ini untuk menyelamatan Gajah Borneo”, kata beliau.


Bilal Masjid Cetus Kluster Baharu Di Sabah

KOTA KINABALU: Seorang pemandu Grab yang juga bilal sebuah masjid di Kepayan, di sini, mencetuskan kluster baharu COVID-19 berkaitan kehadiran jemaah tidak mematuhi prosedur operasi standard (SOP) yang dilaporkan di Sabah hari ini.

Kes indeks Kluster Patuma, iaitu seorang lelaki berumur 55 tahun itu dipercayai mendapat jangkitan daripada jemaah yang gagal mematuhi SOP ketat sepanjang berada di masjid terbabit.

Jurucakap COVID-19 Sabah, Datuk Masidi Manjun, dalam kenyataan berkata penularan juga dipercayai disebabkan segelintir jemaah yang masih hadir ke masjid walaupun mempunyai gejala.

“Kluster Patuma di Kota Kinabalu mula direkodkan pada 18 Mei lalu menerusi saringan bergejala di klinik swasta. Kes indeks adalah pemandu Grab, lelaki, 55, yang jugar bilal di Masjid Al Falah, Kepayan.

“Susulan kes itu, pasukan kawalan bertindak pantas dengan menjalankan saringan kontak dan mendapati 10 lagi kes positif, menjadikan jumlah kumulatif sebanyak 11 kes,” katanya.

Setakat hari ini, katanya 133 sampel pertama sudah diambil bagi kluster terbabit dengan 33 sampel lagi belum selesai ujian saringan.

Sementara itu, Masidi yang juga Menteri Kerajaan Tempatan dan Perumahan negeri, berkata Sabah hari ini mencatat 265 kes baharu COVID-19 dengan empat kematian, iaitu dua di Kota Belud, manakala masing-masing satu di Kuala Penyu dan Kota Kinabalu.

“Jumlah kes positif COVID-19 di Sabah mencatatkan penurunan sebanyak 43 kes iaitu daripada 308 kes semalam (28 Mei) kepada 265 kes hari ini.

“Daripada 265 kes jangkitan baharu hari ini, 134 kes adalah hasil daripada saringan kontak rapat, diikuti 75 kes menerusi saringan kluster, saringan bergejala (35 kes), saringan bersasar (tujuh) dan 14 kes lagi daripada lain-lain kes,” katanya.

Berdasarkan analisa hari ini juga, katanya sebanyak 14 daerah di Sabah mencatat penurunan kes pada julat satu angka kecuali tiga daerah lain menunjukkan penurunan ketara pada julat dua angka iaitu Keningau ( turun 20 kes), Kunak ( turun 16 kes) dan Papar (turun 14 kes).

Jelasnya, hanya dua daerah mencatat peningkatan, namun aliran peningkatan ketara berlaku di kedua-dua daerah terbabit iaitu Tawau sebanyak 72 kes (meningkat 35 kes) dan Kalabakan sebanyak 46 kes ( meningkat 21 kes).

“Tiga daerah lain yang mencatat kes baharu pada hari ini iaitu Sandakan (11 kes), Kota Belud (10 kes) dan Sipitang (satu kes) kekal sebagaimana jumlah kes kelmarin. Pada hari ini, 10 daerah mencatat sifar kes iaitu Ranau, Beluran, Telupid, Pitas, Kota Marudu, Kinabatangan, Tongod, Tenom, Nabawan dan Tambunan,” katanya.

Secara keseluruhan, katanya sebanyak 14 daerah kini berada dalam zon merah di Sabah, manakala dua daerah dalam zon jingga, lima daerah dalam zon kuning dan enam daerah dalam zon hijau.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Akibat berkaki ayam…

LONDON: Seorang kanak-kanak berusia 10 tahun dihinggapi jangkitan mengerikan di tapak kakinya bermain tanpa memakai kasut di ladang babi di sebuah perkampungan di Brazil.

Menurut Daily Mail yang memetik Jurnal Perubatan New England melaporkan, kaki kanak-kanak berkenaan dijangkiti parasit ‘tunga penetrans’ selama 10 hari sehingga mengakibatkan radang kulit, berpunca dari kutu pasir yang tinggal dalam kulit kanak-kanak berkenaan.

Jangkitan kutu itu kebiasaannya berlaku di kawasan terpencil atau miskin di kawasan Amerika Tengah dan Amerika Selatan.

Menurut Pertubuhan Kesihatan Sedunia (WHO), kutu pasir betina menyembunyikan dirinya ke dalam kulit, biasanya di jari kaki dan tumit.

Sekurang-kurangnya 100 telur kutu akan melekat pada lubang kecil di kulit kaki namun kebiasaannya akan jatuh ke tanah dan menetas. Dalam masa kira-kira tiga minggu, parasit itu mati dan gejala pada kulit akan berkurangan, menurut WHO.

Tetapi di kawasan endemik atau miskin, penduduknya sering dijangkiti semula dan boleh mempunyai sehingga ribuan kutu pasir tertanam di kulit mereka, menurut laporan 2013 yang disiarkan dalam PLOS Neglected Tropical Diseases.

Kadar jangkitan oleh Tunga penetrans tidak pernah dikira, tetapi WHO menganggarkan kira-kira 20 juta orang berisiko di Amerika Syarikat.

Sementara itu, laporan terbaru merujuk kanak-kanak berkenaan, doktor berjaya membuang beberapa kutu pasir dari kakinya sambil merawat lukanya itu. – Agensi


Anwar Dijangka Temui Mahathir Hari Ini

KUALA LUMPUR: Presiden PKR, Anwar Ibrahim, dijangka akan bertemu Perdana Menteri Dr Mahathir Mohamad pagi ini ekoran perkembangan baru politik semalam yang memungkinkan berlakunya penjajaran semula politik negara.

Hal itu dimaklumkan seorang pemimpin PKR kepada Malaysiakini hari ini.

“Anwar akan berjumpa Mahathir di Pejabat Perdana Menteri, Putrajaya, menjelang 9.30 pagi,” katanya.

Bagaimanapun sumber terbabit memberitahu, beliau tidak pasti apa yang akan menjadi pusat perbincangan Anwar dan pengerusi Bersatu itu.Iklan

Sebelum ini beberapa pihak menyatakan, Anwar – yang mendakwa dikhianati oleh sebahagian daripada pemimpin partinya sendiri – akan menghadapi Yang di-Pertuan Agong di Istana Negara.

Semalam, sekumpulan ahli parlimen yang menyokong Timbalan Presiden PKR, Azmin Ali, dilihat berkunjung ke Istana Negara. Turut dilihat ialah beberapa ahli parlimen dari Bersatu, BN, PAS, Gabungan Parti Sarawak (GPS) dan Warisan.

Perkembangan itu berlaku hanya sehari selepas mesyuarat Majlis Presiden PH diadakan pada 21 Feb lalu dan membincangkan isu penyerahan kuasa perdana menteri daripada Mahathir kepada Anwar.

Menurut Azmin, usaha membentuk kerajaan baru sedang dijalankan dan dipercayai berlaku seawal esok.

Semalam, pemimpin Bersatu bertemu dengan Mahathir di ibu pejabat parti itu di Petaling Jaya, manakala ahli parlimen yang menyokong Azmin ‘bermukim’ di hotel Sheraton PJ.

Pada hari sama, pemimpin PAS dan Umno mengadakan sesi pemukiman di Janda Baik. Mereka kemudian menghadiri ‘makan malam’ di Hotel Sheraton.

Sementara itu Pengarah Komunikasi PKR, Fahmi Fadzil, berkata orang ramai diminta bertenang dan bersabar dengan perkembangan yang berlaku sekarang.

Hal itu kerana, katanya, ada banyak berita, khabar angin dan andaian mengenai kedudukan kerajaan PH sedang berlegar atau disebar.

“Bagi pihak pimpinan PKR, saya menggesa semua rakyat Malaysia, khususnya anggota parti, untuk bersabar dan bertenang.

“Sentiasa patuhi undang-undang negara serta jangan sebarkan maklumat tidak sahih,” katanya dalam satu kenyataan pagi ini.


Lahir di Malaysia tak dapat kewarganegaraan automatik

KUALA LUMPUR: Kelahiran di Malaysia tidak membolehkan seseorang individu memperoleh kewarganegaraan Malaysia secara automatik.

Menteri Dalam Negeri, Tan Sri Muhyiddin Yassin, berkata penyelesaian isu kanak-kanak tidak mempunyai dokumen pengenalan diri di Sabah perlu memenuhi syarat ditetapkan Jabatan Pendaftaran Negara (JPN).

“Ia selaras peruntukan dalam Perlembagaan Persekutuan dan Citizenship Rules 1964, taraf kewarganegaraan seseorang individu ditentukan berdasarkan taraf kewarganegaraan ibu bapa kandung dan status perkahwinan yang sah mengikut undang-undang yang berkuat kuasa ketika kelahiran,” katanya.

Beliau berkata demikian ketika menggulung Perbahasan Titah Diraja pada persidangan Dewan Negara bagi kementeriannya di sini, hari ini.

Muhyiddin berkata, berhubung tindakan kementerian ke atas dakwaan ada 500,000 penduduk di Sabah yang tidak memiliki kewarganegaraan, kerajaan menggiatkan tindakan penguatkuasaan serta pengusiran ke atas pendatang asing tanpa izin (PATI) di Sabah.

Katanya, seramai 581,085 pendatang asing tanpa izin (PATI) di Sabah diusir dari negara ini yang dilaksanakan bermula dari 1990 sehingga 18 April lalu.

Dalam pada itu, Muhyiddin berkata mengenai permohonan kewarganegaraan suami warganegara asing kepada isteri warganegara Malaysia, setiap permohonan diterima kementeriannya akan diproses dengan teliti.

Katanya, proses itu untuk memastikan setiap permohonan memenuhi syarat dan peruntukan ditetapkan dalam Bahagian III, Perlembagaan Persekutuan, Citizenship Rules 1964 dan perundangan yang berkuat kuasa.

Beliau berkata, permohonan kewarganegaraan oleh suami bertaraf bukan warganegara kepada isteri bertaraf warganegara Malaysia adalah melalui naturalisasi di bawah Perkara 19 Perlembagaan Persekutuan.

“Dalam hal ini, pertimbangan permohonan kewarganegaraan di bawah Perkara 19 Perlembagaan Persekutuan adalah berdasarkan kepada Prosedur Operasi Standard (SOP).

“SOP itu diperincikan daripada peruntukan Perlembagaan Persekutuan dan Citizenship Rules 1964 iaitu memenuhi tempoh pemastautinan yang dikira daripada pegangan kad pengenalan Pemastautin Tetap (MyPR) selama 12 tahun,” katanya.

Mengenai penganugerahan kewarganegaraan kepada pemegang MyPR berumur 60 tahun dan ke atas, Muhyiddin berkata, kementerian melaksanakan tindakan segera terhadap semua permohonan kewarganegaraan tanpa mengira kaum secara berperingkat dan akan diproses dengan teliti.

Katanya, kementerian tidak bercadang memperkenalkan kad pengenalan baharu bagi kanak-kanak yang lahir di Malaysia hasil perkahwinan campur.

Mengulas tindakan terhadap penularan kes penghinaan kepada institusi beraja dan agama Islam di media sosial, katanya, Polis Diraja Malaysia (PDRM) menyiasat 98 kes dan daripada jumlah itu, sembilan individu dituduh di mahkamah sejak 2012 hingga 20 April lalu.

“Bagi penghinaan terhadap agama Islam dan Nabi Muhammad dalam tempoh sama, sebanyak 76 kes disiasat dan daripada jumlah itu 12 individu telah dituduh di mahkamah,” katanya. – BERNAMA


Acara berbasikal bersempena ulang tahun YDP Sabah

KOTA KINABALU, 26 Sept – Sambutan ulang tahun Yang Dipertua Negeri Sabah Tun Juhar Mahiruddin pada tahun ini akan menyaksikan kelainan menerusi acara berbasikal yang julung kali diadakan.

Timbalan Ketua Menteri yang juga pengerusi jawatankuasa induk sambutan Datuk Jaujan Sambakong berkata acara akan diadakan pada 7 Okt ini di Taman Awam Teluk Likas  bermula 7 pagi dengan kayuhan sehingga ke Pusat Pentadbiran Negeri Sabah.

Acara berbasikal sejauh tiga kilometer ini adalah idea isteri beliau sendiri Toh Puan Norlidah R.M Jasni, kata Jaujan pada sidang media bersempena sambutan itu, di sini hari ini.

Katanya acara itu akan memberi peluang kepada rakyat bertemu dengan pemimpin secara lebih dekat.

Beliau berkata sebanyak 10 acara akan diadakan bersempena sambutan ulang tahun rasmi ke-65 Yang Dipertua Negeri Sabah itu, bermula 5 Okt ini.

Katanya istiadat perbarisan pula akan diadakan pada 6 Okt di Padang Merdeka, melibatkan 70 kontinjen daripada pelbagai agensi kerajaan dan swasta di Sabah.

“Acara lain termasuk majlis bacaan doa selamat, pengurniaan darjah kebesaran di Istana Negeri, Pameran Khas Dirgahayu TYT di Muzium, majlis jamuan negeri dan jamuan teh bersama kanak-kanak istimewa dan anak yatim.

“Turut diadakan kejohanan golf amal, Malam Sanjungan Kasih dan pameran serta penyampaian karya pilihan tahunan negeri,” katanya.


Coronavirus: Doktor Di Hospital Hubei Maut

BEIJING: Seorang doktor di hospital di wilayah Hubei, China disahkan maut dipercayai akibat jangkitan virus coronavirus.

Media sebelum ini melaporkan Jabatan Kesihatan Wilayah Hubei mengesahkan 15 lagi kematian dan 180 kes baharu jangkitan coronavirus dikesan di wilayah itu ketika wabak itu semakin meningkat.

Wabak yang bermula di Wuhan, ibukota wilayah Hubei, mendorong China untuk meningkatkan langkah-langkah menyekat penularan virus termasuk menggantung pengangkutan awam di 10 bandar raya, menutup kuil sepanjang sambutan Tahun Baharu Cina dan menutup sebahagian Tembok Besar.

Coronavirus yang baru dikenal pasti mencetuskan kebimbangan kerana tidak banyak diketahui mengenai virus ini seperti tahap bahayanya dan betapa mudah ia boleh disebarkan antara manusia.

Ia boleh menyebabkan radang paru-paru, yang menyebabkan kematian dalam beberapa kes. – Reuters


Pengasuh paksa budak makan bubur dicampur 50 gram garam sehingga mati

Seorang pengasuh yang meracun kanak-kanak lelaki berusia dua tahun dengan garam, dijatuhkan hukuman penjara 14 tahun.

Ibu kepada dua orang anak, Yana Deinesh, 25, didakwa meletakkan sejumlah besar garam ke dalam bubur nasi dan memaksa mangsa makan makanan beracun itu.

Kejadian itu berlaku di sebuah perkampungan di Kholmogory, utara barat Rusia.

Difahamkan, mangsa meragam ketika waktu makan tengah hari menyebabkan Yana bengang lalu mengambil keputusan untuk menghukumnya.

Yana mengambil sepaket garam dan menabur separuh isi kandungannya dan digaul dengan bubur nasi sebelum memaksa mangsa memakan bubur itu. Tidak beberapa lama kemudian, mangsa jatuh sakit dan tidak sedarkan diri lalu dikejarkan ke hospital serta keadaannya dilaporkan kritikal.

Doktor cuba sedaya upaya menyelamatkan mangsa, malangnya kanak-kanak itu tidak sempat diselamatkan dan meninggal dunia.

Siasatan mendapati, mangsa dipaksa makan kira-kira 50 gram garam dan dos itu melebihi 60 kali ganda dari amaun yang boleh diterima badan mangsa, menyebabkan mangsa meninggal dunia.

Yana ditahan dan mengaku menganiaya mangsa tetapi menegaskan dia tidak berniat membunuh mangsa.

Pendakwaraya Vadim Kuchin berkata, “Orang dewasa pun tak mampu makan garam sebanyak itu. Mangsa dipaksa makan bubur beracun itu sehingga mati.

“Kes ini jelas adalah kes bunuh dan mahkamah juga bersetuju dengan kami,” katanya.

Mahkamah mendakwa Yana Deinesh telah membunuh mangsa dan menjatuhkan hukuman penjara 14 tahun. Sumber: Daily Mail


Promosi Tempat Duduk Percuma AirAsia Tersedia Untuk Tempahan Bermula 9-17 April

KUALA LUMPUR : Syarikat penerbangan tambang rendah, AirAsia melancarkan promosi Tempat Duduk Percuma, yang menawarkan tempat duduk percuma bagi kedua-dua penerbangan domestik dan antarabangsa menerusi airasia Super App.

Tempat duduk itu tersedia untuk tempahan dari 9-17 April 2022 bagi perjalanan dari 12 Sept 2022 hingga 25 Mac 2023.

Destinasi domestik termasuk Pulau Pinang, Alor Setar, Johor Bahru, Kota Kinabalu, Kuching dan Sibu, manakala destinasi antarabangsa termasuk Singapura, Phuket, Medan, Jakarta, Bangkok, Ho Chi Minh City dan Siem Reap, kata syaraikat penerbangan itu dalam satu kenyataan hari ini.

Sementara itu, tambang termasuk semua untuk promosi itu ke destinasi domestik bermula daripada RM23 sehala, manakala untuk destinasi antarabangsa adalah daripada RM69 sehala.

“Tekan pada ikon ‘Flights’ di airasia Super App untuk merancang percutian anda. Pengguna airasia Super App juga boleh membayar dengan airasia poin semasa membuat pembayaran,” kata kenyataan itu.

Ketua Pegawai Komersial Mai Yin Tan berkata berikutan pembukaan semula sempadan Malaysia pada 1 April, serta sempadan negara jiran di rantau ASEAN, terdapat peningkatan mendadak dalam permintaan penerbangan domestik dan antarabangsa di semua platform AirAsia.

“Ini menandakan keyakinan tetamu kami untuk terbang bersama AirAsia, dan permintaan kukuh untuk sektor perjalanan di pasaran,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Restoran Terkenal Didakwa Hidang Mi Kari Mengandungi Babi Diserbu

SHAH ALAM: Kementerian Perdagangan Dalam Negeri Dan Hal Ehwal Pengguna Selangor (KPDNHEP) menyerbu sebuah restoran terkenal di sini, yang disyaki menggunakan bahan mentah tidak halal di dalam hidangan mi kari, semalam.

Pengarah KPDNHEP Selangor, Muhamad Zikril Azan Abdullah berkata, tindakan itu susulan tular satu rakaman video di media sosial apabila restoran terbabit menyajikan mi kari mengandungi bahan mentah disyaki daging babi.

Beliau berkata, susulan daripada video tular berkenaan, sepasukan anggota penguat kuasa KPDNHEP Selangor menjalankan pemeriksaan lanjut di premis makanan terletak Subang Jaya itu pada 11 pagi semalam.

“Hasil pemeriksaan di bahagian dapur restoran, anggota menemukan bahan mentah digunakan untuk menyediakan menu mi kari kepada pelanggan.

“Ketika ditanya anggota, pengurus restoran menafikan daging terbabit adalah daging babi dan mendakwa itu adalah daging ayam diperap dengan perencah barbeku.

“Bahan mentah utama itu disita bagi tujuan ujian makmal dan keterangan pakar. Menurut pengurus terbabit, bekalan bahan mentah itu dipesan pihak ibu pejabat syarikat restoran itu,” katanya dalam satu kenyataan.

Muhamad Zikril Azan berkata, hasil pemeriksaan mendapati premis berkenaan mempunyai sijil halal Jabatan Kemajuan Agama Islam (Jakim) yang masih dalam tempoh sah sehingga 30 November ini.

Beliau berkata, pihaknya turut menyita Sijil Halal Jakim dan dokumen penghantaran bahan mentah oleh pembekal.

“Menurut pengurus premis itu, dia mempunyai tiga pekerja warga Myanmar yang bertugas sebagai tukang masak di restoran berkenaan.

“Kes akan disiasat mengikut kesalahan Perintah 3(1)(a) Perintah Perihal Dagangan (Takrif Halal) 2011 iaitu apabila suatu makanan atau barang-barang diperihalkan sebagai halal atau diperihalkan dengan apa-apa ungkapan lain untuk menunjukkan makanan atau barang-barang itu boleh dimakan atau digunakan oleh orang Islam.

“Ia bermaksud, makanan atau barang-barang itu bukanlah dan tidaklah terdiri daripada atau mengandungi apa-apa bahagian atau benda daripada binatang yang dilarang oleh hukum syarak bagi orang Islam untuk memakannya atau yang tidak disembelih mengikut hukum syarak.

“Jika disabitkan kesalahan, ia boleh didenda seperti mengikut Perintah 5 Perintah Perihal Dagangan 2011,” katanya.

Beliau menegaskan, pihaknya akan meneruskan pemantauan dan pemeriksaan bagi memastikan mana-mana pemegang sijil halal Jakim sentiasa mematuhi peraturan ditetapkan serta sentiasa menekankan aspek kesucian dan kebersihan bagi menjamin kemaslahatan pengguna Muslim di negara ini.

Menurutnya, pemeriksaan sama turut dijalankan pejabat KPDNHEP Cawangan Sepang, KPDNHEP Cawangan Kajang dan KPDNHEP Cawangan Gombak membabitkan 15 anggota terhadap cawangan restoran berkenaan.

“Orang ramai dialu-alukan supaya menyalurkan maklumat berkaitan dengan isu halal melalui hotline 1-800-886-800 atau 03- 8882 6088 di Enforcement Command Centre (ECC).

“Orang ramai boleh menyalurkan melalui web KPDNHEP atau aplikasi WhatsApp di talian 019-2794317 supaya tindakan sewajarnya boleh diambil dengan lebih efektif selaras dengan cogan kata kementerian “Pantas, Cekap dan Efektif,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


397 Kes Positif Covid-19, Tiga Kluster Baharu Di Sabah

KOTA KINABALU: Sabah melaporkan 397 kes baharu dengan enam kes kematian akibat Covid-19, hari ini.

Ketua Pengarah Kesihatan, Tan Sri Dr Noor Hisham Abdullah berkata, sebanyak tiga kluster baharu dilaporkan di Sabah iaitu kluster Liawan, Keningau dengan 24 kes positif setakat ini; kluster Tatahan, Kota Kinabalu dengan 19 kes dan kluster GK Tawau dengan 49 kes.

Untuk enam kes kematian, tiga kes kematian dilaporkan di Hospital Duchess of Kent, Sandakan, dua kes di Hospital Semporna dan satu kes di Hospital Queen Elizabeth.

Kesemua mangsa termasuk seorang perempuan bukan wargangeara ini berusia antara 47 hingga 84 tahun dan kebanyakan pesakit mempunyai sejarah penyakit kronik.

Dengan itu, kes kematian yang dilaporkan di Malaysia meningkat kepada 300 kes, sementara kes kematian di Sabah menjadi 162 kes.

Hari ini, sebanyak 869 kes positif baharu dilaporkan di seluruh negara dan lapan kes baharu dilaporkan di Wilayah Persekutuan Labuan.

Secara keseluruhan empat kluster baharu dilaporkan hari ini termasuk tiga kluster di Sabah. Satu lagi adalah kluster Kube, Kelantan dengan sembilan kes baharu.

Bilangan kes pulih yang dilaporkan hari ini adalah sebanyak 725 kes, dengan bilangan kumulatif kes pulih adalah sebanyak 30,304 kes.

Tambahan 869 kes baharu itu menjadikan bilangan kumulatif kes di Malaysia sebanyak 42,050 kes. Sebanyak 11,446 kes aktif dengan 82 kes ditempatkan di Unit Rawatan Rapi (ICU) dan 27 kes memerlukan bantuan alat pernafasan.- BorneoToday


PM Dijadual Hadir Sambutan Hari Malaysia

KOTA KINABALU: Perdana Menteri, Datuk Seri Ismail Sabri Yaakob, dijadual hadir pada sambutan Hari Malaysia Ke-58 yang diadakan secara sederhana mengikut prosedur operasi standard yang (SOP) ditetapkan, di sini, Khamis ini.

Sambutan dengan kehadiran terhad yang akan berlangsung di Pusat Konvensyen Antarabangsa Sabah (SICC) itu turut dijadual dihadiri Yang di-Pertua Negeri Sabah, Tun Juhar Mahiruddin dan isteri, Toh Puan Norlidah RM Jasni.

Pengerusi Bersama Sambutan Hari Malaysia 2021, Datuk Seri Bung Moktar Radin, berkata Ketua Menteri Sabah, Datuk Seri Hajiji Noor dan Ketua Menteri Sarawak, Datuk Patinggi Abang Johari Tun Openg turut dijadual hadir.

Bung Moktar berkata, Sabah menjadi tuan rumah sambutan Hari Malaysia pada tahun ini dan ia tetap diadakan walaupun masih berdepan pandemik COVID-19, sejajar kepentingannya dalam sejarah pembentukan negara.

“Hari Malaysia yang kita raikan pada 16 September setiap tahun tidak kurang pentingnya dengan sambutan Hari Kebangsaan dan ia perlu dijiwai oleh seluruh rakyat tanpa mengira bangsa, agama dan ideologi politik. Mentaliti segelintir rakyat yang masih tidak peduli signifikan Hari Malaysia perlu diubah.

“Sambutan Hari Malaysia bukan sekadar memperingati penubuhan Malaysia, malah rakyat di Sabah dan Sarawak sudah tentu menginginkan sesuatu yang lebih signifikan dalam konteks pembinaan negara bangsa dengan menitikberatkan kepentingan dan peranan kedua-dua negeri,” katanya dalam kenyataan, hari ini.

Turut dijadual hadir pada sambutan itu nanti ialah Menteri Komuniaksi dan Multimedia, Tan Sri Annuar Musa.

Sementara itu, Bung Moktar yang juga Timbalan Ketua Menteri Sabah, berkata pemilihan Sabah sebagai tuan rumah sambutan Hari Malaysia pada tahun ini penting dalam usaha mengukuhkan hubungan negeri dan Pusat sejajar perubahan kepemimpinan kerajaan persekutuan yang kini diketuai Ismail Sabri.

“Hubungan kerajaan persekutuan dan negeri serta urus tadbir yang baik akan menjadi aspek penting dalam memastikan segala perancangan pembangunan dan pentadbiran kerajaan berjalan dengan baik,” katanya.

Katanya, sambutan Hari Malaysia juga diharap dapat memberi kesedaran kepada generasi muda mengenai kepentingan hari bersejarah itu dalam pembangunan negara.

Beliau berkata, antara pengisian sambutan Hari Malaysia pada Khamis ini ialah Majlis Menandatangani Buku Khas Sambutan Hari Malaysia 2021, tayangan montaj dan persembahan khas Malaysia Prihatin oleh artis Lembaga Kebudayaan Negeri Sabah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GKP 4.0 RM500 Dibayar Bermula Selasa, Bayaran Kali Kedua Pada November – PM

KUALA LUMPUR: Perdana Menteri Datuk Seri Ismail Sabri Yaakob mengumumkan RM500 juta bayaran Geran Khas Prihatin (GKP) 4.0 dalam usaha menyokong sektor perniagaan khususnya Perusahaan Kecil dan Sederhana (PKS) mikro.

Menurut Ismail Sabri, penyaluran bantuan itu dibuat di bawah Pakej Perlindungan Rakyat dan Pemulihan Ekonomi (Pemulih) mulai Selasa (21 September) ini.

“Bayaran GKP 4.0 akan dibayar dua kali iaitu pada September 2021 berjumlah RM500 dan November 2021 (RM500).

“Inisiatif ini melibatkan penerima sedia ada GKP 1.0, GKP 2.0, GKP 3.0 dan penerima baharu GKP 4.0, dengan implikasi kewangan sebanyak RM500 juta,” ujar beliau dalam satu kenyataan pada Jumaat.

Tambah Ismail Sabri, pembayaran akan dikreditkan terus ke akaun bank yang didaftarkan dalam sistem GKP.

Mereka yang layak juga boleh membuat semakan kelulusan mulai 20 September ini menerusi portal rasmi GKP.

“Secara keseluruhan, jumlah peruntukan yang telah dan akan disalurkan kepada lebih 1 juta PKS mikro di bawah GKP semenjak Covid-19 melanda negara adalah RM6.08 bilion.

“Saya berharap bantuan ini dapat menggerak dan memulihkan kembali sektor PKS yang merupakan enjin pertumbuhan ekonomi Keluarga Malaysia.

“Kerajaan memberi keutamaan kepada pemain industri ini kerana mereka merupakan antara sektor yang paling terjejas sepanjang pandemik Covid-19.

“Semoga dengan bantuan ini, peniaga kecil seperti pemilik gerai makanan, kedai gunting rambut, bengkel dan kedai kek dapat mengurangkan beban dan membantu aliran tunai,” ujar beliau lagi.


Muhyiddin Dapat Sokongan Pejuang & Warisan?

KUALA LUMPUR: Tan Sri Muhyiddin Yassin dikatakan akan mengekalkan jawatannya sebagai Perdana Menteri jika ura-ura bahawa Parti Bersatu Pribumi Malaysia (Bersatu) bergabung dengan Parti Pejuang Tanah Air (Pejuang) dan Parti Warisan Sabah (Warisan) menjadi kenyataan.

Berdasarkan kepada analisis pemerhati politik gabungan ahli Parlimen tiga parti itu bersama dengan pecahan ahli Parlimen UMNO yang tidak menyokong tindakan Presiden mereka, Datuk Seri Ahmad Zahid Hamidi mampu mendapatkan majoriti untuk membentuk kerajaan.

Menurut mereka, berdasarkan kedudukan terkini kerusi Parlimen Perikatan Nasional (PN) masih ada 103 kerusi iaitu Bersatu (31), Pas (18), Star (1), PBS (1), serpihan UMNO (26), MCA (2), MIC (1), PBRS (1), GPS 18 dan bebas (4).

Gabungan ini kurang lapan kerusi untuk mendapatkan majoriti mudah iaitu 111 kerusi daripada 222.

Pakatan Harapan (PH) pula hanya ada 92 kerusi iaitu PKR (35), DAP (42), Amanah (11), PSB (2), Muda (1) dan bebas (1). Mereka memerlukan 19 kerusi untuk dapat majoriti mudah,

UMNO yang masih bersama Ahmad Zahid pula dikatakan hanya ada 12 kerusi.

Sementara gabungan Bersatu, Warisan dan UPKO mempunyai 13 kerusi.

Berdasarkan kepada angka-angka ini, kem Tun Dr. Mahathir Mohamad dikatakan bakal menjadi penentu dalam membentuk kerajaan.

Jika PN bergabung dengan kem Dr. Mahathir, maka mereka akan mempunyai 116 kerusi untuk membolehkan membentuk kerajaan,.

Jika PH bergabung dengan UMNO yang bersama Ahmad Zahid mereka hanya ada 104 kerusi gagal mempunyai majoriti mudah.

Jika PH mahu membentuk kerajaan mereka bukan sahaja perlu bergabung dengan UMNO (Ahmad Zahid) tetapi juga dengan kem Tun Mahathir.

Berdasarkan analisa ini kem Dr. Mahathir jelas menjadi penentu kepada percaturan untuk membentuk semula kerajaan selepas PN hilang majoriti ekoran tindakan Ahmad Zahid bersama 11 ahli Parlimen UMNO menghentikan sokongan kepada kerajaan. – UTUSAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Baharu Covid-19 Di Sandakan Dikesan Menerusi Aktiviti Saringan Bersasar

KOTA KINABALU: Jabatan Kesihatan Negeri Sabah (JKNS) memaklumkan kes Covid-19 yang dilaporkan semalam merupakan seorang lelaki tempatan yang dikesan positif melalui aktiviti saringan bersasar di Pasar Umum Sandakan.

Pengarahnya, Datuk Dr. Christina Rundi berkata, lelaki itu telah dimasukkan ke wad Duchess of Kent di Sandakan untuk menerima rawatan lanjut.

Katanya, aktiviti kawalan dan pencegahan bagi membendung penularan Covid-19 di kawasan itu sedang giat dilaksanakan oleh Pejabat Kesihatan Sandakan.

Semalam, Pegawai Kesihatan Daerah Sandakan, Dr. Johari Awang Besar memaklumkan kes yang dikesan bukan membabitkan penjual ikan di dalam pasar berkenaan, sebaliknya ketika pemeriksaan kesihatan dilakukan terhadap semua penjaja dan penjual di pasar.

Beliau berkata demikian susulan beberapa mesej menerusi applikasi Whatsapp yang tular melarang sesiapa berkunjung ke kawasan itu kerana terdapat kes positif Covid-19.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bersatu Sabah Komited Bantu Calon Warisan Hadapi PRK Kimanis

PUTATAN: Parti Pribumi Bersatu Malaysia (Bersatu) Sabah sedia bekerjasama dalam memastikan kemenangan calon Parti Warisan Sabah (Warisan) yang akan bertanding dalam Pilihan Raya Kecil (PRK) Parlimen Kimanis tahun depan.

Ketua Badan Pimpinan Bersatu Sabah, Datuk Hajiji Noor berkata pihaknya sudah menubuhkan serta membentuk jentera pilihan raya termasuklah Armada dan Srikandi bagi menghadapi PRK yang akan datang.

“Bersatu adalah salah parti komponen dalam Pakatan Harapan (PH) serta parti yang mesra dengan kerajaan negeri di bawah pimpinan Warisan. Oleh itu, kerjasama ini ibarat tanggungjawab parti bagi memastikan kemenangan menyebelahi calon Warisan demi kestabilan politik di Sabah.

“Malah jentera kita sudah aktif masuk ke kawasan kampung-kampung walaupun penamaan calon belum dilaksanakan supaya rakyat memberikan sokongan ke atas calon yang kita pertandingkan,” katanya kepada pemberita selepas merasmikan Program Jelajah Pemimpin Bersatu Sabah di sini, hari ini.

Ditanya mengenai strategi Bersatu menjelang PRK Kimanis, Hajiji menyatakan pelbagai strategi boleh dilaksanakan bagi mendapatkan sokongan rakyat namun paling penting kerjasama semua pihak untuk turun padang dan berkempen.

Beliau berkata perjuangan parti itu adalah membantu rakyat serta mendengar masalah mereka malah cuba menyelesaikannya sebaik mungkin.

Tambahan pula katanya, selaku kerajaan negeri pihaknya beranggapan bahawa calon Warisan mempunyai kelebihan tersendiri untuk memenangi pilihan raya kecil itu.

Hajiji menyatakan keadaan politik negeri dan negara yang stabil membolehkan kerajaan negeri mahupun Persekutuan dapat melaksanakan banyak program pembangunan untuk kebaikan rakyat.

“Pelbagai dasar baru juga sudah dirancang oleh  kerajaan selepas pilihan raya umum yang memerlukan masa untuk direalisasikan bagi kesejahteraan rakyat dan negara.

“Ini adalah pendirian Bersatu yang mahu Wawasan Kemakmuran Bersama 2030 (WKB2030) sekaligus menjadikan Malaysia sebuah negara yang terus membangun secara mampan seiring dengan pengagihan ekonomi yang adil, saksama dan inklusif pada semua peringkat.

“Iltizam kerajaan PH ini harus disokong rakyat dalam mengukuhkan kestabilan politik selain meningkatkan kemakmuran negara.

“WKB 2030 sebagai hala tuju negara bagi tempoh 2021-2030 turut memastikan rakyat bersatu padu tanpa prasangka dengan meraikan kepelbagaian bangsa dan budaya sebagai asas penyatuan negara bangsa,” katanya.

Sementara itu, Hajiji yang juga Ahli Dewan Undangan Negeri (Adun) Sulaman menyatakan kerajaan negeri di bawah pimpinan Warisan perlu memberi tumpuan dan perhatian kepada pembangunan negeri Sabah serta meningkatkan taraf hidup rakyat.

Katanya semua pihak perlu memberikan peluang kepada kerajaan Warisan untuk melaksanakan projek-projek pembangunan yang telah dirancang untuk kesejahteraan rakyat negeri ini. – SabahNews Today


Gagal Kemuka Dokumen Sah, Maritim Tawau Tahan 6 Warga Indonesia

TAWAU: Agensi Penguatkuasaan Maritim Malaysia (APMM) menahan enam lelaki warga Indonesia, yang menyusup masuk menggunakan laluan tidak diwartakan menerusi Sungai Melayu, Pulau Sebatik dekat sini, semalam.

Timbalan Pengarah (Operasi) Zon Maritim Tawau, Komander Maritim Mohd Yusri Hussin berkata enam lelaki, terdiri daripada juragan dan lima penumpangnya ditahan pada 9.30 pagi, oleh anggota yang menjalankan rondaan serta pemeriksaan rutin di kawasan tanggungjawab.

“Pemeriksaan mendapati juragan bot berumur 26 tahun itu, mempunyai dokumen perjalanan yang sah tetapi lima penumpang yang lain terdiri daripada empat lelaki dan seorang wanita berumur antara 26 hingga 49 tahun, gagal mengemukakan dokumen perjalanan yang sah,” katanya dalam satu kenyataan di sini, hari ini.

Menurutnya, bot dan kesemua suspek di bawa ke jeti Zon Maritim Tawau untuk siasatan lanjut mengikut Akta Imigresen 1959/63, kerana disyaki gagal mengemukakan dokumen perjalanan yang sah.

Dalam pada itu katanya, Maritim Malaysia akan meningkatkan pemantauan dan penguatkuasaan dari semasa ke semasa bagi memastikan perlanggaran undang-undang di Sabah dapat dibanteras dan dikurangkan.

Menurutnya, sebarang aduan dan maklumat boleh disalurkan melalui talian hotline, Pusat Operasi Maritim Malaysia Tawau, 089-752115 atau melalui talian bantuan kecemasan, MERS 999.


Wanita dipenggal, dicampak tepi jalan

MEXICO: Isteri seorang usahawan dipenggal kepalanya kerana suaminya enggan membayar wang tebusan empat juta peso (RM817,060).

Mayat Susana Carrera ditemui berbalut plastik sampah di tepi jalan di Coatzacoalcos, dekat Teluk Mexico, seminggu selepas dia diculik di luar rumah rakannya.

Menurut Daily Mail, sekeping nota ditemui bersama mayatnya berbunyi “Inilah yang berlaku kepada saya kerana suami saya tidak mahu membayar wang tebusan”.

Berdasarkan rakaman CCTV, Carrera ke rumah rakan untuk menjemput anaknya apabila dia ditarik seorang lelaki masuk ke dalam kereta.

Suami mangsa mengumumkan kematian Carrera melalui Facebook beberapa jam selepas mayatnya ditemui.

Wanita itu dan suaminya mengusahakan perniagaan aluminium dan perkakasan. – Agensi


Lelaki Tikam Bekas Isteri Hingga Mati Di Bilik Sewa Bangunan Segama

KOTA KINABALU: Seorang wanita maut ditikam bekas suaminya yang berang selepas enggan rujuk semula hubungan mereka dalam kejadian di sebuah di bilik sewanya di tingkat dua, bangunan Segama, di sini petang tadi.

Rina Amat, 37, yang parah di bahagian dada dan pergelangan tangan akibat ditikam menggunakan pisau dikejarkan ke Hospital Queen Elizabeth I (HQE I) untuk rawatan lanjut namun disahkan meninggal dunia.

Ketua Polis Daerah Kota Kinabalu, Asisten Komisioner Habibi Majinji berkata, selepas menerima aduan daripada orang awam mengenai kejadian itu jam 2.20 petang, polis dari Bahagian Siasatan Jenayah Ibu Pejabat Polis Daerah (IPD) Kota Kinabalu bergegas ke lokasi kejadian.

“Pasukan polis yang menjalankan siasatan berjaya memberkas suspek berhampiran lokasi kejadian manakala bekas isterinya yang parah dikejarkan ke HQE I untuk rawatan dan disahkan telah meninggal dunia jam 3.27 petang.

“Siasatan awal mendapati suspek dipercayai menemui mangsa di bilik sewanya untuk merujuk kembali hubungan mereka.

“Mangsa enggan dan berlaku pergaduhan sebelum suspek bertindak menikam bekas isterinya di bahagian dada dan pergelangan tangan,” katanya ketika dihubungi, hari ini.

Habibi berkata, suspek berusia 37 tahun kemudian dibawa ke IPD Kota Kinabalu untuk disiasatan lanjut.

Kes disiasat mengikut Seksyen 302 Kanun Keseksaan kerana membunuh.

Difahamkan, mangsa bekerja menjual sayur di Pemasaran Perikanan Sabah (SAFMA) manakala bekas suaminya sebagai nelayan. – SabahNewsToday


Shafie optimis Sabah antara negeri ekonomi stabil

KOTA KINABALU – Ketua Menteri Sabah, Datuk Seri Mohd Shafie Apdal yakin  kerjasama daripada rakyat Sabah termasuk pelabur ke negeri ini mampu meningkatkan pembangunan  ekonomi Sabah.

Beliau berkata, Kerajaan Negeri akan terus memainkan peranan bagi memastikan ekonomi di negeri ini terus berkembang serta membuka lebih banyak peluang pekerjaan kepada rakyat.

“Saya yakin bukan hanya Kerajaan Negeri, bahkan pelabur yang ada ini boleh membantu rakyat negeri ini kerana kita perlu pembangunan di Sabah,” katanya ketika berucap pada Majlis Rumah Terbuka  sambutan  Tahun Baharu Cina peringkat negeri di Dewan Hakka, di sini hari ini.

Yang Dipertua Negeri Sabah Tun Juhar Mahiruddin bersama isteri Toh Puan Norlidah RM Jasni turut  berangkat memeriahkan sambutan yang dihadiri kira-kira 7,000 masyarakat pelbagai kaum di Sabah.????? Turut hadir Timbalan Ketua Menteri, Datuk Christina Liew, Speaker Dewan Undangan Negeri Syed  Abas Syed Ali, Menteri Persekutuan dan anggota kabinet negeri.

Mohd Shafie berkata walaupun negara menghadapi ekonomi yang mencabar namun beliau optimis  ekonomi Sabah antara negeri yang berada dalam keadaan stabil.

Dalam usaha untuk meningkatkan lebih ramai pelabur di Sabah, beliau akan  mengadakan lawatan ke beberapa buah negara antaranya China, Jepun dan Eropah selain menarik  lebih ramai pelancong ke negeri ini.

“Apabila rakyat mempunyai pekerjaan, mereka dapat duit, kerajaan tidak perlu beri bantuan sara hidup (BSH) dan saya yakin ini dapat kita jayakan bersama,” katanya.

Mengenai sambutan rumah terbuka itu, Mohd Shafie berkata perayaan itu menjadi landasan untuk mengeratkan ikatan perpaduan dalam kalangan rakyat di Sabah. Manakala perbezaan dalam kepelbagaian budaya itu menjadikan masyarakat negeri ini lebih mengenali antara satu sama lain.          “Sesebuah negeri tidak akan membangun jika sentiasa menimbulkan masalah berkaitan kaum dan agama, sebaliknya kita bercerita bagaimana mahu membangunkan negeri ini dengan lebih baik,” katanya.

Sementara itu, Pengerusi Penganjur Liew berkata Sabah telah menjadi destinasi popular kepada  pelancong apabila tibanya cuti panjang seperti Tahun Baharu Cina.

“Kami berharap agar mereka menikmati pengalaman dan pemahaman yang lebih mendalam mengenai negeri kita melalui konsep rumah terbuka ini,” katanya.


Pandikar Amin Antara 7 Fail Petisyen Pilihan Raya Di Sabah

PUTRAJAYA: Tujuh pihak terkilan, termasuk bekas speaker Dewan Rakyat Pandikar Amin Mulia memfailkan petisyen mencabar keputusan pilihan raya negeri Sabah pada 26 September lepas.

Petisyen tersebut melibatkan kerusi Dewan Undangan Negeri (DUN) Pintasan, Karambunai, Darau, Sindumin, Petagas dan Kukusan.

“Petisyen itu difailkan di Mahkamah Plihan Raya dalam tempoh 21 hari selepas keputusan diwartakan pada 6 Oktober,” kata seorang pegawai di Jabatan Peguam Negara (AGC) yang enggan dikenali memberitahu FMT hari ini.

AGC akan mewakili pegawai pengurus pilihan raya dan Suruhanjaya Pilihan Raya (SPR) yang turut dinamakan sebagai responden dalam petisyen itu.

Pandikar bertanding di kerusi baru Pintasan, tetapi tewas di tangan calon Perikatan Nasional-PPBM Fairuz Renddan dalam persaingan 6 penjuru.

Fairuz menang dengan majoriti tipis 84 undi dengan Pandikar di tempat kedua setelah mendapat 2,660 undi.

Pegawai berkenaan berkata, 2 petisyen difailkan bagi kerusi DUN Sindumin.

“Petisyen pertama difailkan oleh calon yang diisytiharkan tidak layak atas sebab beliau seorang bankrap, sementara petisyen ke-2 oleh calon yang tewas dalam pertandingan 6 penjuru di situ,” katanya.

Awang Ahmad Shah mewakili Warisan memenangi kerusi berkenaan.

Ahmad Jais Oteng (Warisan) yang tewas di tangan calon Barisan Nasional-Umno Yakub Khan dengan majoriti 16 undi dalam persaingan 7 penjuru bagi kerusi Karambunai turut memfailkan petisyen mencabar keputusan pilihan raya itu.

Dalam pada itu, calon BN-Umno Jumat Idris yang dikalahkan oleh calon Warisan Azhar Matussin dengan majoriti 562 undi dalam persaingan 6 penjuru bagi kerusi Darau juga memfailkan petisyen sama.

Petisyen juga difailkan bagi kerusi Kukusan yang dimenangi oleh calon Warisan Rina Jainal.

Hakim Mahkamah Tinggi Alwi Abdul Wahab yang berpangkalan di Kuching akan menjadi hakim pilihan raya bagi kerusi Sindumin, sementara Dean Wayne Daly, yang kini bertugas di Miri akan mendengar petisyen bagi DUN Petagas.

Bagi baki 4 kes lain, mahkamah belum menetapkan tarikh pengurusan kes.

Seksyen 35A Akta Kesalahan Pilihanraya menetapkan bahawa semua petisyen pilihan raya hendaklah diselesaikan dalam tempoh 6 bulan selepas ia difailkan.

Gabungan Rakyat Sabah yang terdiri daripada PN, BN dan PBS masing-masing memenangi 17, 14 dan 7 kerusi dalam pilihan raya tersebut.

Warisan Plus yang dianggotai oleh Warisan, DAP, PKR dan Upko menang 32 kerusi. Baki 3 kerusi lain dimenangi oleh calon bebas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis Beri Kelebihan Kepada BN

BEAUFORT: Ketua Perhubungan Umno Sabah Dato’ Sri Bung Radin menyifatkan perlawanan satu lawan satu antara calon Barisan Nasional (BN) Datuk Mohamad Alamin dan pencabarnya Datuk Karim Bujang Parti Warisan Sabah (WARISAN) pada Pilihan Raya Kecil (PRK) Kimanis pada 18 Januari depan sebagai satu kelebihan kepada BN untuk memenangi kawasan itu.

Katanya, sekali pun menyedari cabarannya sengit berhadapan dengan parti pemerintah namun semangat kebangkitan penyokong-penyokong BN khususnya rakyat di kawasan Kimanis begitu tinggi menjadi penyuntik semangat ahli dan pemimpin BN dan UMNO terus berjuang dan berkerja mempastikan kemenangan calon BN pada PRK kali ini.

“Kita melihat semangat serta sokongan mereka semasa mengiringi calon ke pusat penamaan calon begitu tinggi, saya berharap memontum ini kekal sehingga ke hari mengundi dan seterusnya,” katanya ketika ditemui selepas mengiring calon BN ke Pusat Penamaan Calon di Dewan Datuk Seri Panglima Mohd Dun Banir baru-baru ini.

Antara yang lain yang mengiringi calon BN Timbalan Presiden UMNO Datuk Seri Mohamad Hasan, Pengerusi Lembaga Penasihat BN Datuk Seri Mohd Najib Razak, Barisan Ahli Majlis Tertinggi UMNO dan lebih 2,000 penyokong.

Bung yang juga pengarah Gerakan BN PRK Kimanis berkata, jentera perlu berkempen dari rumah ke rumah bagi memberikan mesej jelas kepada rakyat akan segala kepincangan yang dihadapi oleh rakyat ketika ini setelah hampir dua tahun kerajaan Pakatan Harapan (PH) dan WARISAN mengambil alih pucuk pemerintahan negara.

“Keadaan negara dan negeri semakin kucar kacir. Ekonomi semakin parah malah memperkenalkan Pas Sementara Sabah (PSS) yang dilihat memberi kesan negatif terhadap masa depan rakyat Sabah khususnya genarasi muda.

“Saya berharap rakyat di Kimanis lebih bijak menilai, jangan terpengaruh dengan segala pemberian dan pengumuman peruntukan semasa PRK. Itu budaya mereka, hanya untuk memancing undi,” katanya.

Dalam pada itu Bung yang juga Ahli Majlis Tertinggi UMNO mengingatkan jentera BN agar berhemah semasa berkempen, menghormati budaya tempatan, mengelak dari kata-kata caci merca sehingga menyentuh peribadi individu kerana itu bukan budaya BN.

Sehubungan dengan itu, Bung mahu jentera parti dipertingkatkan dari masa ke semasa ziarah rumah ke rumah jelaskan isu yang sebenarnya kepada rakyat agar mereka memahami dan menolak kerajaan yang dipimpin PH dan WARISAN.